url: =A (7) VEINA ZOMI NAMNI TEDIM KHUAPI AH CAPT. MANG TUNG NUNG’ THUGENNA - Laibu Saal\nHome > Thuluui/Articles > A (7) VEINA ZOMI NAMNI TEDIM KHUAPI AH CAPT. MANG TUNG NUNG’ THUGENNA\nA (7) VEINA ZOMI NAMNI TEDIM KHUAPI AH CAPT. MANG TUNG NUNG’ THUGENNA\nA Ni: Feb. 20, 1957\nHun ukpa leh hong pai mipite khempeuh aw.....\nTuni in-ah Zomi te ii a (7) veina Zomi Nam Ni in thugen na hun kangah man in nakpitak in lungdam in ka angtang mah mah hi cihthu lungdam na kongpulak nuam hi.\nHong kikhawm U Lian te leh mipi khempeuh te aw.....\nEite in Zomi namni Nithupi pen hih bangin nopcitak leh manphatak in ih bawltheih nathu te bulphuh in thu kong gen nuam hi. Zomi namni ih cih pen thudang hilo hi. Kawlgam sung ah Zogam leh Zominam cih pen kilangh tak in om hi cih thu a kip semsem nading in kum sim kum sim in pholaak khia in ih pahtawina a hi hi. Banghang in Zominam Ni ci in taangko khia in pahtawi ih hiam cih leh Zominam ih cih in Kawlgam taangthu ah a minthang minam a hihna, Zominam te in gam leh leitang a neihna, Zominam te ii Zongeina, Zolai, Zopau cihte a tuam vilvel in a omna te hang in Zominam te ih hih na te hang a hi hi. Hih thubulpi te zui-in ZOMINAM NI PEN a bawlhuai a bawltaak Zominam bup ii Nithupi Nimanpha a hi hi.\nHih bang aa, a lamdang, a manpha Zominam ni pen pianngeina bang aa, a piangziau hi lo hi. Zominam bup in kumtampi sung nuntakna neih le lam suukkhia piakhia in a hanciam na uh tawh a piangkhia Nithupi a hih man in “Tu ni” pen Zomi khempeuh, Zominam lungsim a neikhempeuh, Zominam omhi cih ciamteh in a zahtaak khempeuh in a kip a kho nading in thupilaak in hanciam ding uh hi cih pen upkhialhna lunghianna a omhuai hetlo thu a hi hi.\nMipi khempeuh te aw…..\nZomite in Zominam ni zahtaak tak in a bawl na pen kuakua minamdang khat peuh zahtak bawllohna hilo hi. Hih bangdan Minam Ni bawlna in Zominam te in Zominam te a zahtaak na a muanna bek zong hilo hi. Zominam te in minamdang te a zahtakna thu a lahkhiatna mah tawh a kibang a hi hi. Minamkim kilem kithutuak kipumkhat nazong kiptak aa lamh nading bulphuhna zong a hi hi. Eite ii Minam ni pen eite mah in zahtaak lo hi le hang minamdang te a zahtak hi hang cih zong kicithei tuanlo hi. Minamkim kithukhat kilungtuak na cihzong a omthei tuanding a hi kei hi. Tua hang in Minam kim te ii kithukhat kilungtuak nading a deihmi khempeuh in a maute ii “Minam ni” ciat zong a bawlding uh a hi hi. Minamdang te zong a mau’minam ciat tawh a kisai Nithupi te manphatak in a bawl nading un hanthotna pen thupi kasa mahmah hi.\nMipite khempeuh aw….\nZomi te in Zominam ni thupitak in ih bawl man in ih gambuppi (Pyay Htaung Suh) a sukha a nawngkai sakding dankhat in a gen, a um mite a om na thu ih thei hi. Tua pen upkhialhna genkhialhna taktak a hi hi. Ih gambuppi kilemna kithutuahna a sukhading thute zongni cileng Minam lungsimbeina, gambup lungsim/mipi lungsim beina, minam khat le khat kituam khenna, kithutuak kitangkimna a om lohna cihthute in gambuppi a sukha ding hibek hi cih pen eite in kiptak in ih um ih sang hi. A sawt nailo taangthu khenkhat en kik leng, Zominam te in minam lungsim tak tawh a kizawn(a kisiizung) ih hi hi. Hih ki siizung na tawh gamkeek Mangkangte lehdona, Japante lehdona, gamsuahtakna, gambuppi(pyay htaung suh gyi) kilamh kip nate leh gambuppi kikhenkhap loh nading cih thute aa ding adang minam(tai yin tha) te tawh akibang in nuntakna neih leh lamh te suukkhia in kilom khat in a kihanciam khawm a kipiakhia khawm a hi hi. Ki suukkhia in kihanciamkhawm hi ih cihciang in a kilangh a kitel hipah hilo hiam? Tua in minam itna lungsim ii tawsawnna te pan akipan khia, a kibul phuh a hih na thu kitel mahmah hi.\nMipite khempeuh aw…..\nZominam ni ih bawlna in minamkim kipumkhat kilomkhat na leh gambuppi a kip nading a hi hi cihthu ih gen khit ciang in Zomi namni hong piankhiat na thu te zong ka gen nuam hi. A beisa 1948 kum Jan. ni 4 ni, zingsang nai 4:20 Am hun in ih Gambuppi in Mangkang kumpi khut sung pan in ki-ukna suahtakna a ngah (Tamadah Naingaan) gamkhat ih hih nathu a kitaangko khitna, mipi khempeuh in ih theihsa tek ahi hi. Hihbang in ih Gambuppi in suahtakna ih ngah khitlian leh Zogam aa om Ukpite in a maute ii sawltakte pawlkhat Yangon khuapi ah sawl in Gambuppi’tung ah a maute’ii thuneihna (a khuanh a yay) pen ngen uh hi. Bangcidan in ngenhiam cih leh a maute ii ngahsa thuneihna/Aana leh siahkaihna te mipi in a nial na thutawh kisai-in a maute’ii hamphatna (a khuanh a yay) a sup/a taan loh nading un “kumpi in mipi tung ah thupiakna khat ong neihsak un” cih thu ahi hi. Hih bang in a nget uh ciang in ih kumpi in eite gam pen Democracy gam a hih man in Democracy paizia ngeina tawh kizui in nakhempeuh mipi’thuneihna bek tawh sepkhuan a om a hi hi. Mipi’deihna nialnading thu tuamtuam bawlnading kilawm lo hi cih tawh na dawng kik uh hi. Tua ciang in Zogam ah thukan(Commission) pawlkhat thu a kan(sungsaan) nading in ngen thuah teitei uh hi. Tua thu kumpi in thukim in sang uh hi.\nKumpi in VuamHtuMaung – Zo Vuanzi(Chin Minister), U Thein Maung – Menzi (TainnMinzi), U Soe Win – Pilnalam U Lian (Educational Officer) cihte a kihel a hi, Commission khat phuaih in sawl aa, a masa in Tedim gam ah hong pai in thudotna/thukanna hong nei uh hi. Tua ciang in Mipi buppi in Ukpite in Aana a neihna, siah a kaihna thu te a thukim vetlohna thu uh nasiatak in hong genkhia in hong nial uh hi. Tua khitciang in Falam gam, Hakha gam te ah thu kanna/dotna va nei kawikawi uh aa, Mipite in Tedim aa bang mah in Ukpite a nialna thu uh nasiatak in hong genkhia leuleu uh hi. Tuabang in thu a kankhit uh teh Commission te in Zogam khuapi Falam ah a kibawl a hi, Gambuppi Ni Kikhoppi Zawhna Pawipi (Pyay Htaungsuh Nayh A Khaan A Naa Aungpuei Taben) ah hong kah lai uh hi. Gambup President (Nainn Ngaandaw Tamadah) Sat Swe Taih leh Kumpi ulian pawl zong kikhoppi ah hong kah uh hi. Hih pawipi ah Falam, Tedim, Hakha, Kanpalet, Matupi, Paletwa gam te pan in Taangmi vekpi gawm 5000 te hong kikhawm uh hi.\nHih pawipi a beikuan lam, Taangmi khempeuh thukikupna/meeting ah Gamkeek Mangkangte’khutnuai pan a suakta a hi, Kawlgam ah Zominam bup ii kitaangsapna te Gambup kumpi tung ah puak (Tinpiah) ding kikupna thukimna te hong neito leuleu uh hi. Hih thukikup thukimna in Aana neihna leh siahkaihna thute leh ki-ukna lui ongpuahphat sak nading mipi buppi ii lunggulhna leh ngetna zui aa, thukimpih aa, khensatna a hi hi. Hih hun in thusungg(A Sotuen) pen hong nusiasa a hi, Subedar Thang Za Kai - Tuithang khua, Tedim gam pan ahi hi. Thusunna thukimna a pulaak(A thauhkhaan) pen U Hang Vum Thang -Kanpalet gam (Hlutdaw Ahmat Laungg) leh U Con Mang – Laizo khua, Falam gam te a hi uh hi. Hih thusun na kipsaknading in Vote a kilak ciang in mipi 5000 sungpan mi 17 bek in nial (kankuat) aa, mi 4983 te in kithutuak tak in thauhkhaan in kipsak uh hi. Hih bang in a tamzaw thukimna tawh Ukpi hun ki-ukna phiat nading in a kisepna pen Zomi buppi in Democracy thu a kitheihcilna hongsuak hi.\nHih bang in Mipi deihna a kilah khiatkhit nung ah thukan Commission te in Ukpite’ ii hamphatna (akhuanh a yay) te pen a kilawm bang in a ngah nading in Commission in Gambup kumpi’tung ah tamvei pi a ngetsak kikkik ciang in Siatvatna (Kayuhnadaw Kyi) in kumpi in sum Ks. 500,000/-(5 lakhs) pia hi. Hih siatvatna pen Ukpite, Hausate in a hawmciang in pawlkhat in Ks. 70000, pawlkhat 20000-5000-1000 pan in a tawmpen pen Ks. 100 /- dong in ngah uh hi. Hih hun aa kipan in kumtampi sung a ngahkhak uh Aana/thuneihna leh siahkaihna ki-ukna/ngeina pan in Mipi buppi a suakta a hi hi.\nTua a hih man in February 20 ni ih ciang in kumtampi sung hong uk hong ne, a meet hongla, Ukpi-ki ukna pen mipi’deihna zui in kiphiat in Democrary ki-ukna Zogam ah a kiphuhcilna Nimanpha Nithupi a hihna, Kawlgambup bek hilo in Leitung in hong theih nading in 1950 kum pan in Falam khuapi ah Zominam ni thupi tak in a kibawl a hi hi. Tua ban ah kumsim kumsim in Zominam ni pen Tedim – Falam – Hakha – Kanpalet – Matupi – Paletwa leh Yangon khuapi te ah hunkikhat in kumpi’huhna tawh kibawl hi. Hih thu Zominam Ni hongpiankhiatna, taangthu kikheelna lianpi khat ahi hi.\nHih taangthu ah a kilangh ding in Zominam bup in hanciam in ih phuh ahi, Zominam Ni pen a beisa 1956 kum Oct kha in a kibawl Zogam Council Ulian te in a phiatna thu a khensatna thu ih thei hi. Hih thukhensat na in taangthu ah a siahuai a lipkhaphuai mahmah kisuamna khat a hi hi. Hih in thumawkmawk hilo hi. Gamkeek khutnuaipan suahtakna, Ukpi-siahkaihna thu phiatna, Democracy ki ukna phuhna, gamsuahtak na, Gambuppi (Pyay Htaung Suh Gyi) a kip nading cihthute ih hanciam na ah a kilangh a hi, Zominam Ni pen phiatding nasiatak in thukhensatna in-ah Gamkeek khutnuaipan suahtakna, Ukpi-siahkaih phiatna, Democracy phuhna, gambup suahtakna, Gambuppi kip nading cihthu khempeuh nialna tawh a kibang ahi hi. Tua in mihing vailo mihing lungsim neilo kisuamna lianpi a hih na thu ih telding thupi hi.\nMinamni te bang ci bang in thupi bawl uh hiam? cih thu Leitung taangthu tawh zong teci kalak nuam hi. Leitung ah a gualtungtuang gamlianpi te a hi, America bang ah ci lehang, minam zui, mun le gam (state) zui, Nithupi te pen zahtaak tak in bawl uh hi. Soviet Russia ah ci leng, Minam zui, Soviet te tawh kituak minam nite thupi tak a bawlna pen zahtaak bawl in thapia uh hi. Eite tawh a kinai pen Sengam (China) bek zong en un. Minam nite thupitak aa bawl nading nakpitak in thapia in semkhia uh hi. Hih thumaan a hi Nithupite bawl na, hanciamtak aa sepkhiatna te hang in USA, Soviet Russia, Seen (China) gamlian te in sinthukhat lungkihual, gualtung tuang gamlianpi te in hong om in tuni leitung ah a minthang te hilo ahi hiam?\nKawlgam beek en un! Shan, Kachin, Kayin, Kayah, Mon cih minam kim te in a maute’ii minam nite zahtaak tak in a bawlna uh kilangh hilo a hiam? Hih bang in Minamni te bawlna thupisak uh a hih man in Pyay Htaung Suh ih cih kilomkhat/kipumkhatna lian pi kingah in a kip a kho suak hi. Hih minamni omlo hileh Pyay Htaung Suh cih zong a om nawnlo ding a hi hi. Tua bang mah in Zominam ni ih bawlna in Gambuppi (Pyay Htaung Suh Gyi) a kipna mah a hi hi. Hih bang nithupi nimanpha lahkhiatding saangsik in phiatding khensatna in Zomite’lungtang sung nakpitak in hong lok hi. Gambup laan (Pyay Htaung Suh a Laandaw) Aksi 5 pan in aksi khat a mial/mit nading in nasepna a hi hi. Tua in Pyay Htaung Suh cih lungsim mah zong hong sukha hong khalau sak in hong lungkham sak hi.\nHih Zominam ni manpha suksiatding a khensat Zomi Council Ahmat te (Chin Yeya Council Ahmat Myaa) ken ka dong nuam hi.\n(1) Chin Yeya Council Ahmat te in bang minam na hi uh hiam?\n(2) Hih Ahmat te in Zominam ni phiat ding nakhensat na vuah ei’minam zahtak nawnlo kua’minam zahtak nuamlai ding na hi uh hiam?\n(3) Pyay Htaung Suh Alaan ah Aksipi khat aksi 5 in a uumcihna pan in aksi khat pen Zominam te ii Ciaptehna a hi hi. Hih aksi phiatkhiat nading sepna hilo a hiam?\n(4) Tua in Zominam te minamdangte’khutnuai ah sila ahidingin makaihna hilo a hiam?\n(5) Pyay Htaung Suh sung ah kilanghtak in a omkip a hi, Zogam/Zomi a minsiat nading sepna hi lo a hi hiam?\n(6) Ei Zomite bang a suakding in bawlsawm na hi uh hiam? Minam beinading aa sepkaltangna/septeekteek na a hihiam?\n(7) Zomi mipi 5000 te in akhensat a hi, Zominam ni pen phiatding a khensat Zomi ulian 13(Chin Ahmat 13 u) te in mipite’taangmi hithei nawnding a hi hiam? Democracy kumpite ii sepzia ngeina hinawnlo hilo a hiam? Zomi Council pen bang council min piading ih hiam?\nHih thute bulphuhna tawh Zominam ni pen Zomite in kua ma’suamna suksiatna thusimlo awlmawhlo in Khuazui, gamzui in Zominam ni pen kumsim kumsim in bawlna tawh Zominam a kipnading , Gambuppi(PyayHtaungSuh) akip nading thute ih hanciam nading in keimah in nakpitak in kong hanthawn hi.\nKum sim aa ihbawl, Zominam ni ahi, Feb. 20 ni in Kumpi zumte saangte pen Zogam ah a kikhak a hi hi. Zogam Council in Zominamni phiatding a khensat khit tukum Zominam Ni in Zumte, Saangte hong khak sak lo a hi hi.Tua in bang hong lak hiam cih leh Zomi Council aa kihel Ahmat te in Zominam bup ii deihna pen zawhthawh thu tawh nasiatak in a langpang/anial ahi hi. Tua pen Zomi te in gumhthuak ding hilo hi. Zominam ni pen bawlloh phamawh sak in ih bawlteitei ding a thumaan a hi hi. Democracy gam ih cih in minam/mipi te ii deihna a zahtaak ding ahi hi. Tua hi in bangthu(Amainh) tawh zum, saangte a kikhak kei zong in Zum , Saang aa om Zomite in tu ni in kithu tuak tak in zumkahlo, saangkahlo in lungphona(Sandahpyah) in Zominam ni a bawl hi lehang tua in a thumaan sepkhiatna ahi hi. Kuaman thumaan lo hi ci in gen ngam loding hi. Kuan ong mawhmat zoding hiam? Hih nasepna pen minamdang te in thupitak in ong thauhkhaan ding hi cihpen ken lunghian om hetlo in ka um hi.\nMipikhempeuh te aw….\nZominam ni phiat ding in a khensat Chin Minister – U Za Hre Lian, Falam khuapi ah Gambup laankhaina aa, a thugenna ah – Zominam ni tuambawlna in khiatna neilo hi.PyayHtaungSuh lungsim khansakna hilo hi – cihthu hel aa, a genkhiat kammal in nakpitak in zumhuai hi. Nuihzakhuai mahmah hi. Gam le Minam thu a theilo tawh kibang hi. Thudang khat in gen leeng Pyay Htaung Suh lungsim ci in a gen a mahmah in Pyay Taung Suh suksiat ding a semnuam tawh kibang hi. Hih ciang lel tawh gam le minam tung ah a ciampel midang kua om ding hiam? Hih bang minam te in a ma’minam zahtak lo a hih leh kua’minam zahtak nawnding a hi hiam? Pyay Taung Suh zong a zahtak nawn ding hiam?\nThukhupna ah kong gen nop in Zogam ah Nainngaanzi(Politics) muh zia bangbang in a kilamdang phial zong in Zominam tawh kisai in Zomi te in lungkituak tak in kalsuan ding hi cih ken ka um hi. Leitung taangthu ah ih en zong in Ngeina lui pen Mipi deihna zui in kiphiat in hunthak aa a khangto ngeina thak khat ih phuh ciang in ngeina lui tawh phattuam na a ngah mi pawlkhat in lungkim ngeilo in tua ngeina lui pen hong thun kik zawh nading lampi tuamtuam tawh hong hanciam ding cih pen a kitel a hi hi. Tua pen eite’n ih theihsa a hi hi. Hih Zominam ni phiatna ii sungthu ah ngeina luipen a deih Ukpi te in a lu uh hong phot kik na uh a hi hi. A maute’aa ding aa, a sepkhiat na uh ahi hi. Mipi’deihna tawh kilehbulh linlian hi. Mipite’deihna a phiat uh a hi hi. Democracy a umlo tawh kibang hi. Tuni in Ukpi- ngeina phiat hang ih cih hang in Ukpi te pen Zominam te in Gamkhen Council, Khuata Council te ah Makaipi/Lutangpi in a tamzaw kikoih hi. Tua in Zomite ii lungsim liatna a kilatna ahi hi. Tua bekzong hilo hi. Zominam taangmi (Chin Amyotha ahmat mya) nangawn in kikoih to lai hi. Hih te pen a hunhoih in la in Zominam ni a phiat uh a hi hi. Thudang khat in gen leng, Aana leh siahkaihna ngeina pen a phuhkik zawhnading un a hanciam na uh ahi hi. Hih bang dan ta a hih leh Ukpite pen Zominam te in a thupi ngaihsut nawnloh dinmun tung thei hi cih thu a kisaimite ka phawk sak nuam hi.\nZomite ii kithutuah na, khantohna, Minamkim (Taiyintha) te ii ki-it kilem na, Gambuppi (Pyay htaung suh gyi) a kipna, Democracy ngeina hong kizelhna cihthu te aa ding in Zomite’aading aa athupi pen a manpha pen a hi, Zominam ni pen Kumsim in hoihtak hanciam na tawh thahattak in minam bup in kihelkim na tawh pelhlo in ih bawl nading in kong hanthawn aa, thu kong hial bawl hi. Zominam ni kip khoden ta hen!!!\nZogam kipden ta hen!!!\nPyay htaung suh gyi kip denta hen!!!\nBy – Mang Tung Nung\nPiang Phiamphu January 15, 2017 at 5:21 PM\nPiang Phiamphu January 15, 2017 at 5:25 PM\nZomi Namni thusung Pu Thang Za Kai, ahih zawk lam kician hi. Pu Thang Kaw Kai hilo. Pu Mang Tung Nung sang a theizaw- telzaw kua mah omlo ding hi.\nItem Reviewed: A (7) VEINA ZOMI NAMNI TEDIM KHUAPI AH CAPT. MANG TUNG NUNG’ THUGENNA Description: Rating: 5 Reviewed By: Cinpu Zomi


timestamp: atn

url: =GZI lakidemna vai kuppih kikna ~ Stephen Mang :: ZOMI DAILY\nposted on 11 July 2015 at 12:21 pm Lomkholna: News, StephenMang, Zomi\nMipi tawh vai sai khopna khat peuhpeuh ah quality le quantity ki-en khawm tawngtung a, GZI tawh kisai quantity lampan a et in a Pawi ni bek hilo in tu a comments piakna panin zong ih lawhcinna kimu thei kasa a lungdam huai kasa mhmh hi.\nGZI thu ka gen ciangin tutawm a thupiang gen bek hilo in hih thu hong piankhiat cil Ygn panin tuma kum khat laipek thu tawh a gen khwmkhwm zong ka hi hi. Hih dan a i kikup zihziah pen thupi mhmh a, mailam kalsuanzia ding tampi tak pilna hong pia hi. Leitung ah optimists leh passimists kikhen theilo in, thupi tuak uh hi. Anih in a kigawm ciangin thuhoih hong piang hi. ‘Rose paak hoih si e, hikan a paak hoih omnawn ken teh mw’ khat in a cih ngeungeu laitakin, khatin ‘ling haulua’ ci leltak hi. Kumpi hoihpen a kici gamte nangawn ah zong opposition party a om loh phamawh hi. Mipil khatin, ‘hong gen siasiate khasum piak kullo a i sia hoih pente hi,’ ci hi. Makaite heh sawm kei ni! Akik ciang a sep zia ding tampi I mu thei pah hi. Ka cih ciangin tu a pen ‘khial hang’ a ci ka hi pah tuan kei hi.\nDawnloh phamawh kasak pawlkhat; Tutung GZI ah ‘Zolapi’ ‘Cingpian Dan’ sasak ding cih kigeel mah hi. Ahhn, Visa vai a munmun pan kibuaipih lua, last minute thei lua mhmh a, a sin hun ding zong hamsa luata hi dingin ka ngaihsun hi. Innteek vaisaite, judge te adingin haksatna tampi om ding hi. Audition lap zolo bek hilo, Visa approved in tuni dong a ki-issue nailo bang ki-om lai hi. Akik ciang July a kidem ding ahih leh May peuhmah in Visa teng kician khin ding cihte pawl theih huai pah hi.\nThukhun khauhtak lasak kidemna ah kibawl thei khollo zaw mai hi. Bhhcl, lasak siam kidemna ahi hi. Thukhun bawllo icih hangin na khempeuh tawh kisai kha veve hi. Gtn. Marks total ah marks hong kitaih khak leh Zopuan silh sinsen den khat favor pia zaw hamtang ding uh hi. Marks kitaih hi leh own-tune salo pen sangin a sa pen favor piazaw hamtang ding uh hi. Gamtat kampau kilawm a zang zaw pen, a maitai zaw pen favor pia zaw ding uh hi. Teep-le-muam a zanglo pen a zang pen sangin teelzaw hamtang ding uh hi. Ahhn, thukhun ah tua ci ding cih omlo hi. Hun tawh kisai zong tua hun lap teitei ding cih kigeello hi. Hih I gen diudeu te kikhah kol mahmah a, ahih hangin marks piakna ah tampi tak huh hi. Amau ii personality – mizia zong theikhol man leeng hoih mhmh dingin ka um hi.\n“Own-tune kidemna ci vet leeng” cih tawh kisai, Mungpi’n a ma own-tune asak hangin a khatna a ngah hilo hi. Marks piakna lists te ah own-tune column om khalo ding hi. Q. Mungpi tua na lasak ding kua phuah ahia? Ans: Keima phuah hi. ‘Aw! hihiau ci ou, nasia in ciai, hong sa ou leh!’ cih ciang hilel ding hi. Kei phuah hi a cih phet in, ballpen lapah in marks piasuk pah cih hilo hi. Adangte sang taa zawkna icihcih tua hilel hi. Marks tawh kisailo hi.\nKawl khuanote pai leeng innte sang pipi in kilam a, anuai ah kiding thei liang hi. Atung kahna dingin kahlei dawh zaw bilbel uh hi. “Kul kei si e, kahtoh seloh a lut ziau dingin lam le uh sungtum pusuahna, nat le sat khat nei leeng baihlo ding’ cih ciang ei muhsakna hi. Amau hun tamzaw bang cin zang ding cih tawh a lamh uh hi a, sun nasep khawl sung inn nuai ah om hithiat ‘niangphaan’ dawn hithiat, nuam lua mahmah hi. Nikhat, ni nih va taam leeng a hoih zawkna kitel pah hi. Tua dan mah bangin ah, judges tut kullopi, online sms tawh vote ziau leeng a ci i om kha hi. Judge tawh kidemna ei adingin a hoihzawkna, Kawlgam bek hilo in gamdangte ah zong online system mikim in kizang kiim thei nailo a, ei tawh kituak nailo deuh ding hi, I ci nuam hi.\nGelhkhialh om leh ngaihdam bawm mah ah maw, guai! Thupi ei kikum toto lai ni. Aciil a panin vaisai zia a kipan I pat ciilna ahih manin kisapna tampi om hi. Ahih hangin over all a et in ‘hoih hi’ cih kei muhna hi. Tua hi a ‘pukpuk’ aci teng pai ni-in ‘kengkeng’ a ci teng la ni.\n(Ahhn = Ahihhangin, Gtn = Gentehna, Bhhcl = Banghang hiam cih leh)\nKhazih le Minam Adingin\nPrevious: Malaysia sungah laibu lo tawh nasem teng ki ciahsak ding\nNext: ZIS pan dahpihna ~ Pi Dim Go Lian (kum 72)\nJohor Baru ah kumpipa in sum hawmding cih thuthang hangin Shopping Mall ah mi dimzihziah\nGlobal Zomi Idol (Yangon Center) kidemna pan


url: =Turkey, Istanbul City ah Helicopter khat kia in, mi 7 si ~ ZD :: ZOMI DAILY\nposted on 11 March 2017 at 8:54 am UTC+9:30 Lomkholna: News, Sawltak, World\nTurkey gamsung Istanbul City ah Helicopter khat alenlaitak in Television Tower phukha ahih manin, kiasukpah a mi 7 in sihlawh cih AFP pan kiza hi. Friday (Mar 10) ni in thupiang hi a, Helicopter sungah atuangvekpi mi 7 lakah Russia gammi zong mi 4 kihel cihi.\nIstanbul Mayor Kadir Topbas in avek un si ahih manin, a innkuanpih leh anaseppih te tungah dahpihna ka pulak hi ci’n genkhia hi. Turkish Media te genkhiatna ah meii sahlua “Foggy” ahih manin khua hoihtak mutheilo in Television Tower aphukha hiding ci uhhi.\nHih Helicopter pen Sikorsky S-76 Helicopter namte hi a, Turkish Conglomerate Eczacibasi te ii aituamneih “Privately-owned” ahihi. Helicopter sungah atuangpen vanlenghawl Pilot 2 leh Passengers mi 5, akigawm in mi 7 ahihi.\nRussian Ministry of Foreign Affairs inzong hih Helicopter kia lakah amau gammi 4 kihel cih kipsakna nei uhhi.\nHih Helicopter pen Istanbul Ataturk Airport panin Local Time 11.16am (0816 GMT) in alenkhia hi a, alenkhiatzawh Minute 4 khitciangin akia ahihi ci’n Turkish transport ministry in genkhia hi.\nKamphatnakik bilbel tawh Helicopter akiatna munah kuamah denkhak neilo cihi. Ahi zongin Helicopter pen naksiat mahmah, zancip gawp hi. Nungdiak mahmah inzong Japan gamsung ah Helicopter khat kia in, mi 9 in sihlawh hi.\nRelated: Japan ah Helicopter khat kia in, mi 9 si ~ ZD\nPresident Recep Tayyip Erdogan leh Russia gammkai Vladimir Putin tezong hih vanlengkiat ni mahin Moscow ah ki muhkhawm uh cih kiza hi. ZD Sawltak #zomidaily\nPrevious: CLU/ UNHCR tawh Women’s Day bawlkhopna\nNext: Donald Trump in President asepzawh khakhatsung in nasep 235,000 kibehlap ~ ZD\n800 wickets! ~ Hau Za Cin


url: =21. Hoihna leh Hehpihna In Hong Zui Taktak Ding | Surely Goodness and Mercy ~ MUC\n21. Hoihna leh Hehpihna In Hong Zui Taktak Ding | Surely Goodness and Mercy\nAdmin 10:07:00 PM Articles, Christian Hymnte Tangthu\n21. Hoihna leh Hehpihna In Hong Zui Taktak Ding\nJohn W. Peterson (1921- ) John W. Peterson (1921- )\nAlfred B. Smith (1916- ) Alfred B. Smith (1916- )\nLaisiangtho Pasian’ humuap hi-a, a mal kim leh a buppi-in a kibanga Khasiangtho’ humuap hi ci-in i um hi. Ahih hangin Late 23 zah-a mi kim’ lungsim a nuamsak, hehnepna leh tha thak a guan om lo mai kha ding hi. I pangpaat i thanem laitakin hih Late sunga David’ kammalte in bangzah-in i tha hong hatkiksak den! Bangzah-in hong lungmuangsak! Tua banah Laisiangtho mun khat peuhpeuh sangin hih mun bulphuh-a kiphuak la mahmah zong tamzaw ding hi. Hih la “Surely Goodness and Mercy” mahmah zong 1958 kuma John W. Peterson leh Alfred B. Smith-te in Late 23 mah bulphuh-a a phuah uh ahi hi.\n“Prince of Preachers” kici zawzen thuhilhsiam Charles Haddon Spurgeon in The Treasury of David kici volume 7 a pha Late hilhcianna khat na gelh ngei a, tuni dong mah kisim tangtang lai-in hoih kisa mahmah hi. Late hilhcianna a gelh lai-in a zawh nading kum 20 val sawt hi, ci hi. Charles H. Spurgeon in, “Late thuk taka a lung ngaingai mi bekmah in a sunga thu thuk manphate mu thei bek ding hi” ci-in gen ngei hi.\nJohn W. Peterson in hih la a phuahna thu uh tawh kisai hici gen ngei hi: “Ni khat, Montrose, Pennsylvania-a ka studio sunga ka piano mai-ah ka tut laitak, tua hun laitaka ka naseppih Alfred B. Smith inn sungah hong tum hi. Bang hang hiam zong thei lian nawn kei mai ingh e, ka nih un hih la ka phuak khawm uh hi. Mi dang khatpeuh tawh tua banga la ka phuah khop lam thei kei mai ingh. Tua khit lam teh bel ka nih mah un la dawng 2, dawng 3 bang phuak khawm lai ungh.”\nAlfred B. Smith in, “Philip P. Bliss’ tu le tate’ lak panin khat in lai hong khaka, Bliss a neu lai-a a sangsia numei khat’ thu hong gen hi. Tua sangsianu bel Philip Bliss in a it mahmah khat ahi hi. A min Murphy kici hi. Lai a sim theih ma, a gelh theih ma un Late 23 hilh-in lotngahsak hi. ‘Surely goodness and mercy shall follow me’ a cihna mun a tun ciangin Philip Blisss in, “surely good Miss Murphy shall follow me all the days of my life” a ci-in ngaihsun ngiat pongmawk hi. Tua thu ngaihsun-a ka genkikna uh tungtawnin hih la a thulu ding hong pianga hih la a kiphuak hi mai hi” ci-in a tangthu a cingzaw-in gen ngei hi.\nJohn Willard Peterson kici min bel Galpi Nihna khit lam peuhmah-in evangelical-te’ lakah a za ngei lo om lo mai kha ding hi. “Dean of contemporary gospel song writers” kici liang namah-a khangthak laphuakte’ lakah a min dawkpen ahi hi. America gam Lindsborg, Kansas ah November1, 1921 ni-a suak ahi hi. A nu a pate music lam a va mahmah Swedish minamte ahi hi. Galpi Nihna lai-in Asia gam tengah Air Force-a sem vanleenghawl ahi hi. Sen gam leh Kawl gam gamgi dung, Kawl gam sung mahmah khawngah vanleeng-in leengleeng hihtuak hi. Gal ven ciangin Moody Bible Institute leh American Conservatory of Music-te ah music sin hi. Western Conservative Baptist Semianry leh John Brown University-te panin pahtawina doctorate degree ngah hi. Gospel la dawng 1,200 val phuak-a, cantata 25 val phuak hi. A la phuahte copy awn guk (six million copies) kizuakkhia khin hi.\nMissionary la “So Send I You” zong Peterson’ phuah mah ahi hi. “Nuntak Tawntungna Ciktui Ka Dawn Hi” (Spring of Living Water), “Heaven Came Down”(Ka Sung Khuavak Tang Sak Ta Hi – Xtian La No. 285), “All glory to Jesus,” “Come, Holy Spirit,” “Jesus Is Coming Again,” “God’s Final Call,” “No One Understands Like Jesus,” “Shepherd of Love,” “Over the Sunset Mountains,” “It Took A Miracle,” cih late zong ama’ phuah mah ahi hi. A la phuahte ngaih thei mahmah a, ahi zongin ei Tedim kama kitei tam nai lo hi. A kitei sunsun ngaih thei mahmah hi.\nJohn W. Peterson tawh kopkhawm-a hih la a phuak Alfred Barney Smith zong gospel hymn tawh kisai-in a thei lo om lo hi. “Dean of gospel music” a kici zawzen pa ahi hi. November 8, 1916 ni-in America gam Midland Park, New Jersey ah suak hi. Moody Bible Institute leh Juilliard School of Music-te ah music sin hi. 1943 kumin Wheaton College panin a sangkahna zo hi. Wheaton ah a sangkah sungin Wheaton College Symphony Orchestra ah concertmaster-in om hi. Tua khit ciang Singspiration Publishing Company phuan-in 1962 kum dong president sema, gospel la ngaih bu tampi khenkhia hi. A kideih mahmah Inspiring Hymns zong ama’ khet mah ahi hi. 1972 kumin Encore Publications kici music campany khat phuan leuleu a, Living Hymns kici labu hoih mahmah khat-a kipan evangelical hymn bu tampi khenkhia hi. Gospel la, chorus dawng 500 bang phuaka, “For God So Loved the World” leh “With Eternity’s Values in View” te minthang mahmah hi.\nJohn W. Peterson leh Alfred B. Smith-a kipan gospel laphuakte ki dong thei zel-a, la a phuah uh ciangin bang zia (method) zang uh hiam? A lamal phuak masa maw, a la-aw? La a phuah uh ciangin a suah laitakin gelhkhia henhan uh ahia, ahih kei leh ngaihsunsun, geelgeel-a a phuah uh hiam? Hih laphuaksiam tegel in bel, la a phuah uh ciangin a zuih uh thukhun ‘set pattern’ cih bang tentan om lian lo a, la i cih a hun tawh kizui a mun tawh kituakin pawlkhatte thakhat thu-a a ngah uh omin, pawlkhatte hanciam mahmah a kul zong om hi, ci-in gen uh hi. Bang bang ahi zongin laphuaksiam mahmah nih in Late 23 bulphuh-a a phuah uh hih la ngaih mahmah dawng khat hong piankhiat manin Pasian’ tung leh amau’ tungah i lungdam mahmah hi


url: =SEA Games ah Myanmar te’n Malaysia 5-0 tawh zogiap ahih manin aciahnading tavai pah :: ZOMI DAILY\nposted on 18 August 2017 at 10:04 pm Lomkholna: Malaysia, News, Sawltak, World\nMalaysia SEA Games ah zanni Thursday ni in Myanmar leh Malaysia numei Team “Women’s football team” te kimawl uhhi. Myanmar te’n Malaysia te zodikdek in, 5-0 tawh limzawh mahmah uhhi. Ahi zongin Myanmar SEA Games women’s football team te tualpi pan aciahkikding ciangin Bus vai nawngkaina hongkipan hi.\nMyanmar Women’s Footall Team te aciahkik nadingin Bus ahawldingpen kum 27 aphakhin Malaysian gammi khat ahihi. Ahi zongin tua Bus Driver pen na mangcip mawk a, Myanmar Women’s Footall Team te zankimdong azintunna ciahtheilo in kigawtbawlpian mawk hi.\nHihvai tawh kisai in tuni Friday ni in Shah Alam Police te’n Statement khat khahkhia uh a, amau genkhiatna ah Bus Driver panpen nai (Watch) khat nagumawk ahih manin kiman cihi. Tuaban ah Driving Licence neilopi in ahawl cimawk hi.\nTua nai (Watch) pen Malaysian Player khat ii neihsa hi a, Swatch’s Rio Olympics 2016 collection khat ahihi. Akizonzon ciangin Kawlgam te zat Bus tungah kimukhia in, tuapan in Bus Driver pa akiman cihi. (Kawlgammi te guta in hong ngawhloh uh phadawmlai hi)\nHihvai tawh kisai in SEA Games vai amakai Malaysia Organising Committee (MASOC) te’nzong Official Statement khat khahkhia uhhi. Shah Alam aom UiTM Stadium ah Thursday ni in akimawl uh hi a, Bus Driver papen Royal Malaysian Police (RMP) te tungah ki ap khinhi ci’n pulakkhia uhhi.\nMalaysia Organising Committee (MASOC) te’n SEA Games KL2017 ah akimawl te adingin Security leh Safety ki limlak mahmah hi. Bus vaitawh kisai inzong Contractors leh Transport Operators te hoihtak in sitphatding in thupia uhhi. Bus Driver khempeuhzong Criminal Records aomhiam, Driving Licence anei uhhiam cih sitphatding in thupia uh cihi.\nRelated: Malaysia, KLCC kuamsungteng ah Security Drill bawlding in palik dimzihziah\nAlimlim in hizah pawithupi SEA Games ah Bus Driver dingin asehkhat in mawtaw hawltheihna Driving Licence neilo cihliangzong makaite adingin maizumhuai mahmah hi. Tuaban ah Myanmar in Malaysia te 5-0 tawh azawhgawp ciangin hihbang buaina hongpiang sese ahih manin, makaite adingin maizumhuai zawkan hi. Sawltak #zomidaily\nPrevious: Red Bull dawndawn te guihtheih khamtheih zattawh kizom suakthei\nNext: A pasal in phone lennuamlo ahih manin, atapa khailupsawm


url: =Tulaai leitung Thuthang Tuamtuam Updates October 23, 2014 :: ZOMI DAILY\nposted on 24 October 2014 at 10:00 am Lomkholna: Khawmpau, Myanmar, News, World, Zomi\n· Syria gam sung a om IS migilo te US leh apawlpih gam ten adozel na uh ah September kha pan kipan October 23, 2014 niciang mimal 553 golum khinta uha tuate peen IS migilo pawlpimi 461, Adang thautawi migilo 57 taangpi taangta te mi 32 ci in UK gamsung bulphuh Syria gam ensimden The Syrian Observatory for Human Rights te in October 23, 2014 ni in tangkokhia uhhi. Tuaban ah October 23, 2014 ni mahma in zong Kurd minamte ahizong in US leh apawlpih te ahizong IS te dodo laai uh a misi kibehlapding ci in genbeh uhhi.\n· Zanni October 22 ni a Jerusalem khuapi ah Palestinian khat in mipi lak ah mawtaw hawl in naupang khat si a migiatna aliamna peen Palestinian President ahi Mahmoud Abbas I vaaihawm nahi ciin Israel Prime Minister Benjamin Netanyahu October 23, 2014 ni in genkhia hi. Hih thu tawh kisai in limpha kikan telcian ding a avaaihawm akitheih hunhun ah tuamun peen haaltumding ci hi. Israel leh Palestine ongbuai kik leh kilawm cin mipawlkhat ten ummawh uhhi.\n· Pakistan gam I khuapi khat ahi Quetta khuapi sung ah October 23, 2014 Mini Bus khat muitum kawm in migilo te in te in thau leh bomb tawh mipi lak kap uha, mi 13 sipah in 29 liam uhhi. Hih thu hang in Pakistan gaalkaap te kitheh thaangpah ziah in migilo pawl zong in kilek zialzial ngen uhhi.\n· Bangladesh Islamist makaaipi lui Ghulam Azam kum 91 lungtang natna tawh October 23, 2014 ni in thong sung ah sita ci in Bangladesh thunei te in taangko khia uhhi. Mr Azam peen 1971 Pakistan gam pan Bangladesh suahtaakna laak kum in ngongtatluatna pawlkhat nei ahihman July 15,2013 ni in kum 90 sung thong ah khiatding in thukhen mangten thu akhen uh ahihi.\n· Zanni October 22 ni a Canada gam Ottawa khuapi sung War Memorial leh Parliament House te atokbuai gawp a gaalkaap khat akap lum peen amin Michael Zehaf-Bibeau hi in kum 32 phata a, US gamsuak Lybia gammi ci uhhi. Tuaban ah tukum sung in Syria gam vazin ding in Passport kumpi ah ngenngei ci in Canada kumpi thunei te in October 23, 2014 ni in taangkokhia uhhi. Amah peen War Memorial ah gaalkaap khat athah khit ciang Parliament Innpi ah ataaikawm mi bankaap a palik te tawh akikap tuahna pan Sergeant-at-Arms Kevin Vickers acih palik pa in sialtal kaap in nakaap ahihman in sipah hi. Canada gamte in milauhuai IS migilo te tawh kizomding a upmawh 90 neilaai ci uhhi.\n· NATO pawlpi mi khat mah ahi Estonia gamte vanlam ziikpi tung ah Russia gamte gaalvanleeng nih aleeng NATO gamcing gaalvanleeng te in October 22 ni in naman uh ahihman in Estonia gam ten Russia palaaipi pa October 23, 2014 ni in leengla nakhah pah uhhi. Russia ten hibang in migam tung ah gaalvanleeng aleenna tamsimsim ta a khialnuam lo den uhhi.\nKhialha aomkhaak aleh ngaihdam bawm ah maw\nPrevious: Thuthak Tomkimcing 23 Oct 2014\nNext: Na mai a, Mic om kidawm pian in


url: =Thai gamsung ah pasal te zahmawh ango, akang dingin kibawl sakthei cih mithang mahmah :: ZOMI DAILY\nposted on 6 January 2018 at 1:28 pm Lomkholna: News, Sawltak, Thailand, World\nThai gamsung ah pasal te ii zahmawh ango, akang dingin ki bawlsakthei cih thuthang pen Social Media ah ki thehzak hi. Tua zahmawh ngosakna pen “Penis Whitening Service” kici a, Thailand gamsung aom Clinic khatpan in aki bawlsakthei ahihi.\nTuabang in zahmawh ango saknuam tammahmah in, khakhatsung in pasal 100 valbang zahmawh ngosakding “Penis Whitening Service” bawlding in hongpaiden uhhi ci’n Clinic te’n genkhia uhhi.\nHihbang in “Penis Whitening Service” akipatpen Lelux Hospital pan ahihi. Hih Lelux Hospital pen abeisa in pumpi vun “Skin Color” ngosakna lamsang ah akiva mahmah, asiam in aminthang uh ahihi. Thai gamsung ah cingo, vunngo pen kideih mahmah ahih manin, hih Lelux Hospital tezong abeisa in “Body Whitening Expertise” tawh aminthang mahmah ahihi.\nAbeisa kha 6 hunlai in Lelux Hospital ah pasal khatin akalkuam leh azahmawh te avom deihlo in, Complain vabawl a, tuapan in pasal zahmawh ngosak lamsang ah hongkipan uh ahihi.\nHih Lelux Hospital panin “Skin and Laser Department” Manager asem laitak ahi Bunthita Wattanasiri kicipa ii genna ah pasal zahmawh a ngosaknuam pen tammahmah a, khasim in mi 100 bang Clients omden hi.\nTuabang in zahmawh aki ngosak ciangin Laser Whitening akizang hi a, pasal khat azahmawh aki bawlsak laitak Photo pen Social Media tungah aki khahkhiatkhit ciangin minthang semsem, kithei semsem cihi.\nHihbangin zahmawh angosak dingin hongpai Customer tepen kum 22 pain kum 55 kikal vive hi uh a, atamzaw pen Thailand ii LGBTQ akici “lesbian, gay, bisexual, and transgender” Community pan tamzaw cihi.\nTuabang in pasal khat azahmawh a ngoding in akibawlsak ciangin US$650 (RM2,605) bang sumbeithei cihi.\nHihvai tusungteng Social Media tungah aminthanluat mahmah ciangin Thai Authorities te’nzong tuabang in zahmawh ango dingin abawlsak Clinic te kiangah vapai in sitcianna neihsak uh cih Bernama te’n genkhia hi.\nThai Deputy director-general of the Health Service Support Department Dr Thongchai Keeratihuttayakorn in agenna ah hihbangin zahmawh avun ngosakna pen cidamna tawh kituaklo “adverse health effect” omkhading hi ci’n mipi te akidop nading in genkhia hi. Tulaitak zong zahmawh a ngosaknuam pasal tammahmahlai cihi.\nDr Thongchai Keeratihuttayakorn in agenbehna ah numei ahi zongin, pasal ahi zongin zahmawh cihtepen avun khuaphawkbaih “sensitive” mahmah te ahihi. Tuabang zahmawh munsan te ah Laser Service zatpen lauhuai hi, kilemlo Allergies omthei a, bokthei hi.\nMore: Shwedagon Pagoda ah gamdangmi te alutman Ks10,000 ah kikhantoding\nHihbangdan zahmawh ngosak cih “Penis Whitening Service” pen Thai gampualam koimah ah kizakha ngeilo hi. Tuaban ah hih Clinic te vanzat pen Thai Food and Drug Administration (FDA) tezong hoihtak in ki sitciansak dinga, kumpi te ii phalna a ngah vanzat azangmah uhhiam cihzong ki sitcian dinghi ci’n genbeh hi. Kuateng in ngosaknuam 🙂 Sawltak #zomidaily\nPrevious: Video: Malaysia, Perak ah pasalkhat aguaktang in Motorcycle tawh vakkawikawi\nNext: Itna leh Deihsakna tawh Thuhilhna zui in kithawi ni


url: =TEDIM PAU ONG PIANNA. Gelh : Dr James Suan Za Dong MB,BS., D.O. Sydney, Australia - Laibu Saal\nHome > Zogam Khua tuamtuam te Thu > TEDIM PAU ONG PIANNA. Gelh : Dr James Suan Za Dong MB,BS., D.O. Sydney, Australia\nTEDIM PAU ONG PIANNA. Gelh : Dr James Suan Za Dong MB,BS., D.O. Sydney, Australia\nDr James Suan Za Dong MB,BS., D.O. Sydney, Australia\nKampau in ong kinai sak in, ong gawm khawm aa, minam khat ong suak sak hi. Pau om masa lo-in minam om thei lo hi. Minam kician khat i hih nadingin, pau, athupipen khat ahi hi. Tua ahih ciangin, i taang pau, i Tedim pau bangci bangin ong piang khia cih i theih tel ding thupi hi.\nMi pawlkhatte-in “Tedim pau pen, Tedim ah i teen khop ciangin pau nam tuamtuam kigawmna pan ong piang khia hi “ ci-in agen, lai aa a-at uh i za, i sim kha zeelzeel hi. Hih pen athupi mahmah Tedim mi nampi khat ii taang-pau, i common dialect, i Tedim pau, ong pian khiatna taangthu laai-gil hi aa, zaangkhai laak lo-in, limtak ngaihsunin i etcian phat ding thupi hi. I tangthu leh leitung ah apiang ngei thute siksanin, logical, theithei dingin i enpha ding hi.\nPau tuamtuam azang minam tuamtuamte ateen khopna panin taang pau, lingua franca, khat ong pian khiat theihna dingin anuai aa thu nihte lak ah khat zawzaw hang ahi hi.\nI. Pau tuamtuam kigawmna panin pau thak nam khat, taang-pau common dialect in ong piang khia ( evolved ), ( born ) thei hi. Hih pen haksa mahmah ban ah sauveipi, kum a-tulin akiteen khop, khit ciangin damdamin piang thei bek hi. Tuhun ciangin piang mengmeng nawn lo hi\nII. Pau tuamtuam kigawmna panin a thahatpen khat, taang-pau ong suak thei hi. Amasa sangin hun tomzaw tham la hi. Tu mahmahin zong piang piang lai hi.\nI. PAU TUAMTUAM KIGAWMNA PAN PAU NAM KHAT ONG PIAN KHIATNA.\n‘Tedim ah i ten khop ciangin pau tuamtuam kigawmna panin Tedim pau ong piang khia hi’ i cih ciangin, “pau-kee tuamtuam, (Teizang, Saizang, Sihzang, Zo, Thado, Gangh pau, ctp.,(cihtepawl) kigawmna pan, a-om ngei nai lo, kam-pau thak (Tedim pau), ong piang khia tawm, ‘evolved,’ hi “ cih nopna ahi hi. Ahi thei ding mah hiam?, a hi ding sa kha aa akizuun mawk hiam? limtak i enpha ding hi.\nBang ci bangin pau nam tuamtuam kigawm khopna pan kam-pau thak nam khat, evolution, tawh ong piang khia tawm thei hiam cih i theih masak kul hi. Hih pen piang mengmeng lo-in, hun sawtpi kisam hi. Mang pau, English, hih bangin ong piang khia ahi hi.\nEnglish pen Germanic peoples ahi, Angles, Saxon, Jutes, Frisii leh Franks-te ban ah Latin pau azang Roman Empire mite tawh Migration hun lai aa kipan kum tul nih dektak sung ki hel zau-in ateen khopna pan un ong piang khia, evolved, kam pau thak, English language, ahi hi.\nHih mite kum tampi sung ong teen khop zau uh ciangin 5th Century panin 11th Century dong, ( kum 600) khit ciangin Old English ong piang khia zo liailiai pan hi. Tua khit, Middle English pen 11th pan 15th Century ( kum 400 ) khit ciangin ong piang pan aa, tua zawh ciangin 15th pan 17th Century dong ( kum 200 ) khit ciangin Early Modern English ong piang zo pan ahi hi. Tuni aa kizangh Modern English pen 17th Century pan tu ciang, kum 300 val bang hun saupi la lai hi. A vekin, tua pau nam tuamtuamte kigawmna pan kum 1500 val khit ciangin, tuni aa kizangh English pau piicingtakin, ong suak khia, evolved, zo pan ahi hi. (History of the English language, Wikipedia Encyclopedia; Cecigani Fousto 1981, Mallory, JP 2005 and Simek, Rudolf 2007 )\nHi bang aa ong pian khiat theih nadingin ateen khop hun lai-un, sumzuak-sumlei, trades, leh Roman galkap sung ah nasepna cihbangin kihel-kigawm khopna hoih mahmah nei uh hi. Lai zong nei khin uh hi. Pau kigawm theih nadingin, trades, sumzuak-sumleina athupipen khat ahi hi. Tua bang hi napi, Angles, Saxon, Jutes, Frisii, Franks leh Latin mite pau kigawmin pau thak nam khat ahi, English, piicingtak aa, ong pian khiat nading kum 1500 val kisam mawk hi.\nTua ahih leh, Tedim ah Zomite i pau tuamtuam kigawmin pau ‘picingtaak’ khat ahi, ‘Tedim pau’ ong pian khiat nading zah dongin bang tanvei Tedim ah i teeng khawm ngei hiam?, i ‘suulzuih’ ding hi\nCiimnuai aa kipan tu ciang, hun thumin i khen ding hi.\n1. Tedim kisat maa, (Pre-Tedim);\n2. Tu-maa aa Tedim, ahk.(ahih keh),Tedim Masa (Former Tedim),\n3. Tulaitak aa Tedim (Today Tedim) ci-in khenin i en ding hi.\n1. Tedim kisat-maa : ( Pre-Tedim ) :\nHih hun pen, Ciimnuai i teen lai 1569 kiim [ Dr E H East-Burma Manuscript, page 123. (1400 kiim a-ummawh zong om hi )] pan Tedim Masa akisat 1650 kiim ( pawl khatte’n, 1550 kiim ) sung teng ahi hi. Ciimnuai ah khang giat akiteen khit ciangin mun tuamtuam ah ki lal khia hi. Tu aa Tedim khua mun pawlteng ah nidang pekin, Thahdote, Vaipheite, Guite, Ganghte, Thawmte, Kawmte, mun tuam ciat ah hun tuamtuam sungin nateeng ngei uh hi. Tual gal om hun lai ahih ciangin, khat leh khat kikihta-in teeng khawm lo uh hi. Khuangzang, Sekzang, Phuaizang leh adang mun tuam-tuam ah na teng uh hi. Tedim kisat maa, Pre-Tedim, hunin teeng khawm lo uh ahih ciangin, pau kigawm lo hamtang ding hi.\n2. Tumaa Tedim ahk. Tedim-Masa : ( Former Tedim ) :\nHih pen Tedim kisat pan kipan, Mangkang kumpi-in Tedim ahal ciang sung teng ahi hi. Tedim khua Thadote-in na sat ngei uh ahih manin Thadote-in tuni dong mah, “Tedim, ko khua hi” ci liuliau lai uh hi. Zote Pu Em Do in Thaang-Thuam panin a-te deldel gal muh aa a-va et ciangin bualtui (=dim) nitaang sung ah a-te na hi-in ‘tedim’ na ci-in a la phuah zong atupa Pu Do Za Kham (Pu La Cin Khup pa) ciaptehna kem lai uh hi.\nTua bang mahin Guite Pu Gui Mangin, zong Tedim na sat ngei kici hi. “Khukpi, ko Thawmte khuat hi” ci-in a-angtanpih zong om hi. Tedim khua hi bangin mi tuamtuamin na sat uh aa gal leh sa hangin, ki lawi kikkik hi. Anunung lam, later, hun ciang bekin hoih takin kiteeng khawm pan hi.\nHih Tedim Masa hun pen\n(i) Earlier Former-Tedim leh\n(ii) Later Former-Tedim ci-in hun nihin i khen leuleu ding hi.\n(i) Earlier Former-Tedim :\nTedim-Masa ii atuunglam, 1650-1840 : Hih pen,Tedim kisat pan kipan, Pu Kam Hau, Pu Mang Gin leh Pu Khoi Lamte ( atomin, MKK ) makai-in ong uk maa hun teng ahi hi. Tedim kisat maa hunte mah bangin, gal leh sa tam lai ahih manin kiteeng suak zo lo-in kinusia kik zeelzeel hi. Tua ahih manin, “Tedim ah tap kuavei kiluak hi” ci-in khangluite-in na gen uh hi. Teeng suak zo lo-in giatvei na lal uh ahih ciangin, Tedim-Masa ii atuunglam, Early Former-Tedim hun sungin zong i pau-te kigawm lo ding hi.\n(2) Later Former-Tedim :\nTedim-Masa ii anunung lam, (MKK)te-in ong uk hun, 1840-1889 : Hoihtak leh nuamtakin khuapi lian khat asuah dong Tedim ah amasapen akiteen khop hun ahi hi.\n1800 ma pawl aa kipan Thawmte Pu Mang Sum in a uk ciangin gal launa ong tawm semsem ahih manin kilawi nawn lo-in khang to semsem hi. 1840 kum aa kipan Pu Kam Hau, Pu Mang Gin leh Pu Khoi Lam (MKK)te-in, ong makaih uh ciangin Dimtui vang khua, inn 300 val aphak dong lungmuangtakin Tedim ah kiteng khawm hi. Hih pen minam-kee tuamtuamte Tedim ah kihelzau-in ngaihmuang-takin i ten khop amasapenpen hun ahi hi. Ih pau kigawm ding hi leh hih hun sung bek hi thei kha ding hi.\nAhih hangin kum 50 bek sawt hi. 1889 kum ciangin gamkeek Mangkang kumpi-in Tedim haal ( Dr Desmond’s Kelly’s Burma Campaign, page 29 ) ahih manin kinusia-in, ‘Dimtui vang khau-inn 300 val, Tedim - Masa (Former-Tiddim) ong bei leuleu hi. Tedim khua 1889 kumin kilawi leuleu hi.\nTedim ah i ten khop hih hun tomno, kum 50 sung bekin i pau tuamtuamte kigawmin Tedim pau khat ong piang tawm, evolved, thei vat lo ding hi. Banghang hiam cih leh ei sangin, atamzaw, sumzuak-sumleina leh lai anei khin, aki helzauzaw, Europe gam mite nangawn kum tul nih dektak ateen khopna sung uah, Mangpau-aluui, Old English, ciang bek ong pian nading nangawn kum 600 val kisam hi.( Page 1 na ) Tua nangawn, apiicing Mangpau, English, hi nai lo lai hi.\nTua ahih leh, i pau-kee tuamtuamte kigawmin pau nam khat, Tedim pau, picingtakin ong pian khiat nadingin kum 600 sangin sauvei la zaw kaan lai ding ci-in uphuai hi. Bang hanghiam cihleh, trades i nei kei hi. Lai i nei kei hi. Amimal mahmah i tawm hi. Kum 50 sung bek kihelzau-in Tedim ah i teeng khawm ngei hi. Tedim-Masa ii anununglam, MKK hun, kum 50 sung bekin, pau nam khat, Tedim pau, piang khia tawm, evolved, lo ding hi.\n3. Tu-aa Tedim hun :\n( Today-Tedim ), 1910 pan tuni dong : A nihveina nuamtak i teen khopna : Gam-keek Mangkang kumpi-in Tedim ong haal ciangin Tedim masa ong bei-in kum sawm nih sung Tedim ah Zomi ateeng om lo-in kinusia hi. 1891 kumin Tedim ong la (KBC), aa, ong tonpih uh anasem Gorkhate, Kala sumbuk bawlte leh Sen inn lam thei khutsiamte bek na teeng uh hi.Tua hunin Tedim ah Golkha pau leh Urdu pau bek kizang hi.\nTu laitak aa i Tedim khuapi ( Today-Tedim ) ah, 1910 kiim aa kipanin Zomite tawmtawmin kiteeng kik panpan hi. Tua Zo mite, Losau minam-kee, Pu Neng Thawng, Teizang minam-kee Pu Pau Za Kam, Saizang minam-kee Pu Gin Thual, Pu Thang Langte, leh Khuano minam-kee, Pu Thawng Cin ( tawmvei khit ciangin, ciah kik ) te Tedim ah nateeng masa uh hi.\nPu Neng Thawng, Gawngmual khua pan hi aa, Lamzang-Losau pau ( Lai i neih ciangin Kamhau pau kici ) na zang hi. Pu Pau Za Kam, Teizang pau, Pu Gin Thual leh Pu Thang Langte, Saizang pau, Pu Thawng Cin, Khuano pau na zang ciat uh hi. Tua zawh kum thum, 1913 ciangin, Lamzang-Losau pau ahi, Kamhau pau ci-in Zolai ki bawl hi.( anuai ah acingzaw-in) Hih kum thum hun sung bekin i kigawmna pan pau athak, Tedim pau, ong piang khia tawm lo ding hi.\nTua hi aa, Tedim ki sat maa aa kipan, Tedim Masa (Former Tedim) hun nih (earlier leh latter) sung ahi zongin, Tuni-aa-Tedim (Today-Tedim) ah akiteen kik tuung kum thum hun sung ahi zongin, i pau tuamtuamte kigawmin Tedim Pau ong pian, evolve, theih nading in hun, mun leh thu om ngei lo hi.\nII. PAU TUAMTUAM KIGAWMNA PAN A THAHATPEN TAANG-PAU ONG SUAHNA:\nTu aa ih taang-pau ‘ Tedim pau’ thu i gen ciangin, Losau-Lamzang thu gen loh phamawh hi. Banghang hiam cih leh, i taang-pau, Tedim Dialect, pen akhanglui mahmah Lamzang-Losau mite pau-awkaih ahi hi.\nLosau pau leh tuu-aa Tedim pau pen 98% sang atamzaw kibang hi. Paukee dangte mah bangin, khua khat leh khua khat awkaih ki lamdanna tawm nono om hi. Gentehna (gtn.) in Teizang pau ciatciat Mualbem khua leh Mualnuam khuate awsuah kibang khin lo hi. Saizang pau veve Saizang khuate leh Phaizate awsuah ki lamdang hi. Sihzang pau mah hinapi, Thuklai leh Voklak khuate awsuah kibang lo hi. Ahih hangin pau-kee nam khat ahi khawm ciat uh hi. Tua bang lian mah bangin Losau leh Tedim pau-kee , nam khat ahi hi.\n“Lamzang aphat lai-in inn 700 ciang pha in Guite Pu Mang Sum in Ukpi sem hi. A sialkong aa asuan mawng kung tu-in po lai hi” ci-in kum 87 apha Pu Lo Za Khen leh Pu Thang Khen Cinte-in Rev Thang Khawm Pau tung ah 23.05.2014 ni-in a interview-na ah gen uh hi. Tedim inn 300 aphak ma pekin, Lamzang inn 700 pha khin ahih ciangin, akhanglui mahmah khuapi khat ahi hi. Tu-in Lamzang leh Luipi kikal teng ah daai, phuung, seek kungte kimu thei lai hi.\nLamzang pen Ciimnuai khit, khua lian masapen khatin kigen hi. A mite zong, Teizang, Saizang, Sihzang, Zo, ctp.(cihtepawl); tawh Ciimnuai hun maa pekin a om khinsa, Lamzang (Losau) minam-kee ahi uh hi.Tangthu aa kigen, Phucil leh Nan Tal zong Lamzang ah na teng aa, Losau pau mahin Nan Tal asih ciangin a zi, Nei No (Ni No zong kici) in la phuak aa,:\n“ Nan Tal na han tualzaang ah ee, Sialcing naupang lam nalingling ee//,\nNan Tal nong lam ding sang ee “ (Rev. Dr Go Za Kham kiangpan) Hih la-in tua hun lai pekin Losau-Lamzang pau leh tu aa i Tedim pau kibang hi cih ong lak hi.\nHun khat lai-in Lamzang Hausa Pu Thang Go in a zikik leh a tate nih tawh Losau khua (anihveina) na sat hi (Zomi Encyclopedia- Sia Pum khan Nang) Losau pen Lamzang khua gei hi aa, amite zong Lamzang pan mah ahih ciangin, Losau mite Lamzangte/Lamzangte Losaute mah ahi hi ( Pu Lo Za Khen 23.05.2014). Tua ahih manin, khanglui, upa mite-in, Lamzang awkaih azang, Anlang, Buanli, Gawng, Kansau, Lailui, Ngennung, Suangsaang, Thangkhal, Tonzang, Tuithang, ctp., ‘Losau mi - Lamzangmi’ na ci uh hi. ( Pi Ging Zen, No. 1, Pu Vum Tual,. No. 2, Page 6 leh Pu Dam Khupin agen, atupa, Pu Kham Go Pau zakna bang, Pu Kham Zen, leh adang khangham mite gennate)\nLamzang pen awkaih akibatpih, Anlang, Buanli, Gamlai, Gawng, Lailui, Mauvom, Ngennung, Suangsaang, Taaklam, Tonzang, Tuithang, ctp., khua 30 valte sung ah akhangluipen, a-uhaampen, abulpi, aphungpi ahihna kimu thei hi.\nLosau-Lamzang mite amimal limlimin tam, (khua 30 val) hi. A awsuah uh neem hi. Teitangin navaak uh hi. Mi pawlbawl siam uh hi. Kipawl khawm thei uh hi. Thu khual uh hi. A pau uh thakhauh hi.\n“ J H Cope Topa 1910 kumin Tedim ong tun khit ciangin “Zolai ong bawlsak ding aa aki pat, hunin Kam Hau uk kici i gam sung ah pau nam 10 val bang na om khin hi. Tuate-in: Teizang, Khuano, Phaileng, Losau, Paihte, Dim, Saizang, Zo, Thahdo, Hualngo, cihte ahi hi.”( ‘Tedim pau tawh Zolai ki bawl cilna’ - Pi Luan Za Cing )\nZolai aki bawl ding ciangin, siahkai tingteng, Thahdo, Zo leh Paihte hausa gukte-in Tedim khua sung aa kizangh pau tawh bawl ding adeih uh ciangin, (Pu Ngul Lang’ Diary), Cope Topa-in Tedim khua sung aa kizangh pau tawh Zolai ong bawl sak hi. Tedim khua sung ah bang pau kizangh cih, i en leuleu ding hi.\nTedim kiim teng ah Losau pau-awsuah azang tingteng Gawng, Lamzang, Lailui, Ngennung, Thangkhal khuate leh, Lamzang-Losau tawh awsuah akinaipen, Saizang pau azang, Teklui, Lailo, Tualzang, Sezang, leh Saizang khuate-in Tedim uumcih diimdiam uh hi. Tedim pen Mangkang Vuandok zum omna leh sumbuk om masakna khua ahih ciangin, vanlei ding, vanzuak ding, zum vai leh apai, ahawh mawkmawk, a-va en dingin hih khuate panin ki nilehin nisimin Tedim nawksuk-nawkto uh ahih manin, Tedim khua sung ah Lamzang (Losau pau) leh Saizang pau akizangpen pau ahi hi.\nTua hun, 1910 kiim pawlin Kamhau Uk sung ah, ‘Tedim Pau’ cih om nai lo hi. ( Atung ah, Tedim pau tawh Zolai kibawl cilna.) Om hi leh, na kihel hamtang ding hi. Tua ban ah, Mangkang kumpi-in, i ngeinate ong kem suak sak lai-in, siahtung-siahphei zong ong pia sakin, Kamhau upadi zong ong zang sak lai ahih ciangin, ‘Tedim Pau’ om hi peuhmah leh, ‘Tedim Dialect’ na ci pahlian ding hi. Tua tham lo-in, Tedim aa omte-in zong na deih, na kal ding uh hi. Om lo ahih manin, Tedim khua sung aa kizangh Losau (Lamzang) pau tawh Zolai kibawlin,‘ Kamhau Dialect ’ na ci hi. Hihin, 1913 ciangciang Tedim pau cih om nai lo ahihna ong lak hi.\nPau-kee tuamtuamte lak pan Losau-Lamzang pau ong thahat semsem hi. Tu-ni aa Tedim ( Today-Tedim) khua akisat tuung lai-in Tedim khua sung ah akizang masapen pau nam nihte sung ah khat ahi hi. Cope Topa-in Tedim khua sung ah kizangh Losau pau tawh Zolai abawl ciangin, Losau mi, Gawngmual khua Sia Cin Lang in na huh hi. Tua Losau pau pen ’Kamhau Dialect’ ci-in saang ah kisin sak ahih manin official dialect, ong suak aa, zum lai leh laipai khempeuh ‘Kamhau pau’ kizangin, i gambup ii taang pau ong suak hi. Tua hun lai-in Kamhau gambup pen tu aa Tedim gam, Tonzang gam leh Kansau gamteng khempeuh ahi hi. Suahtakna i ngah ciangin hih gam teng avekin Tedim gam kici hi.\n1919 kumin, Cope Topa in ‘Tedim Thukizakna Lai’ ci-in tadensa, ‘Kamhau pau’-in ong bawl sak hi. ‘Tedim pau‘ kici nai lo lai hi. Sang aa kisin laisim bute zong ‘ Kamhau Dialect ‘ na ci hi.\n1923 kum Nov 21 ni-in Sia Po Ku leh Zomi tapidaw suak masa Pu Tun En, Vial Nang, Dam Suan, Cin Lang, Khup Thang, Ngul Suan Dam Khup leh Awn Khua Ningte-in ong bawl phat uh, athumveina, Third edition, i labu, ‘Tedim La Bu’ kici ta aa,‘Tedim pau’, cih kipan ta hi.\n1948 kum, Independence i ngah khit ciangin, hun ong kikheel pha mahmahin ‘Kamhau’ cih sangin, i gambup a-uk Vuandok zum omna, ‘Tedim’ ong minthang zaw semsem ahih manin, Tedim Subdivision min hang tawh ‘Tedim gam - Tedim pau’ ci-in ong kizang paisuak ta hi.\nTua aa kipan,....1951-1952 kumin Rev Hau Go-in, Xristian La, ‘Tedim Kam’ ci-in, ahi zongin, . . . ................. .1969 May 14 ni-in TBCEU in ‘Tedim Labu’, ci-in ahi zongin\n. . . ................. .1992 kum ciangin ZCLS in zong ‘Tedim Labu’ mah ci-in ong bawl uh hi. Hih bangin i taang pau, ‘Tedim Pau’ – ‘Tedim kam’ ci-in ong kip semsem hi pan hi.\nHih i ‘Tedim pau ‘ pen paukee khat hi lo hi. Teizang, Saizang, Sihzang, Zo, Khuano, Vangteh, Hualngo, Paihte, Phaileng, Hualngo, Thado, Dim, ctp.te bangin paukee hi lo hi. A neituam om lo, i gam bup aa i taang pau, ‘Tedim pau’ ahi hi.\nTua hi aa, ’Tedim pau’ cih kammal, tangthu tawh i et ciangin, 1948 khit ciangin damdamin ong kip, established, hi pan aa, khangmoi mahmah hi. Kamhau Gam bup ii pau-in Kamhau pau ahih mah bangin, Kamhau, Tedim tawh i laih ciangin, ‘Tedim pau’ zong ‘Tedim Gam bup ii, anei tuam om lo, i taang pau ong suak hi. Hih pen i tel ding thupi hi; ‘ Pau-kee hi lo hi.’\nAtomin et kikna:\n1. Earlier part of Former Tedim hun :\nKiptak kiteeng lo-in, ‘tap kuavei kiluak’ hi Tap kuavei ki luak ahih ciangin giatvei, gal kitai ding aa, I pau kigawm man lo ding hi\n2. Later part of Former Tedim hun :\nKum 50 sung bek nuamtakin kiteeng khawm hi. Kampau khat kum 50 sung bekin, evolve, thei lo hi.\n3. Today-Tedim, (Tuni - aa i Tedim), hun :\nTedim akiteen kik zawh kum thum ( 1910-1913) khit ciangin, Kamhau (Losau/Lamzang) pau-in lai i nei ta hi. Kum thum sung bek in pau nam khat piang khia, ‘evolved’ tawm lo ding hi. Hici bang teng hi aa, Tedim ah i teen khopna pan Tedim pau ong pian khiat theih nading thu, mun leh hun om ngei lo hi.\nSakhi tui nekin pan leng : Tedim ah i teen khopna pan Tedim pau ong piang khia tawm hi phiingphiing lo hi. Tedim kici kammal apian maa Ciimnuai laipekin adang pau-kee te bangin a-omsa, Lamzang-Losau pau-kee khat ahi hi 1913 kumin tua Lamzang/Losau pau tawh lai i nei aa, ‘Kamhau Pau’ kici-in, saang ah akisin aa kipan ong thahat semsem hi. Suahtakna i ngah, 1948 khit ciangin, ‘Tedim pau ‘ kici pan ahi hi. Pau kee tuamtuamte sung lakpan Losau/Lamzang pau-kee ong athahatpen aa asawt ciangin, i taang pau, Tedim pau, ong suak ahi hi.\nMai lam ah ‘ Zopau ‘ , ‘ Zokam ‘ i cih hun zong ong tung lai ding hi ci-in ka um hi.\nLamzang - Losau minam-kee thu, ka tuah khak ngei thu nih :\n1. Ka neu lai, Tuu-aa Tedim (Today-Tedim) ah inn 30 val bek ka phak lai-un, ong peemta, Pi Ging Zen pen numei pilvaang, tangthu-tuanthu athei mahmah nupi khat ahi hi. Amuiciai ciangin, Tedim naupangte ong phin thei zeel aa, “ Hei, Tedim naupangte kiphasak kei un, Losau mi ka hi uh! Tedim bulpite ka hi uh maw ! ” ong ci thei zeel hi. Ni khat, Ginpi (Kim Khua Gin) leh ‘NaSuan (Nang Za Suan) hehin “ Lo nei beek kei uh teh; na huan uh lah sau pet kei “ acih uh leh suang tawh deen ong sawm mawkin deel zeenin ka tai keek uh hi. A mau Suangsaang khua pan ong peem uh hi aa, awkaih pen, Lamzang-Losau i cih te ahi hi. Tedimte’ bul, ‘Losau hi’, ci hi. ‘Tedim pau ii abuipi Losau pau hi’ zong, aci hipah hi.\n2. 1948 kum, Independence ih ngah khit ciangin, Tedim gam ah amasa pen Party nih mee tawh kiteelna 1952 kumin om aa, tua hun laitakin Pu Vum Tual Tedim ong pai khat tawh kituak hi. Ka pa, Gin Thual, tung. “ Hih pen Thu Hoih Vaihawm Pawl ( THVP ) leh Khamtung Suahtak Vaihawm Pawl ( KSVP ) kiteelna hi aa THVP te pen Lamzang mi - Losau mite-in panpih zawdiak in tua lo tengin KSVP panpih uh hi. Kei zong Lamzang - Losau mi hi’ng. Ahi zongin ke’n ka mee-tang KSVP-te pia ning” ci hi. ‘Losaumi ‘ akicih ciangin, suang tawh deen ong sawm pi Ging Zen’ khuapih sa-in kihta sim pian pah ka hih manin ka mangngilh thei ngiat kei hi.\nPu Vum Tual pen Kansau khuate hi aa, Losau-Lamzang pau awkaih azang khuate khat ahi hi. Tapidaw suak masa, a khua ah Pawlpi keem sia hi-in Tedim ah Sangmang F O Nelson tawh ki mu dingin ong pai sialin ko inn ong tung den hi. Mite thudot, tangthu aciing mi pil khat zong ahi hi. Kansaute Losau-Lamzang mi hi ci hi. Kansaute pau zong Losau-Lamzang pau hi aci hipah hi.\nPiankhiatna Taangthu Zogam Khua tuamtuam te Thu\nItem Reviewed: TEDIM PAU ONG PIANNA. Gelh : Dr James Suan Za Dong MB,BS., D.O. Sydney, Australia Description: Rating: 5 Reviewed By: Cinpu Zomi


url: =ELLEN G WHITE MESSAGE TAWH KISAI ~ MUC\nELLEN G WHITE MESSAGE TAWH KISAI\nAdmin 9:53:00 PM Articles, Religion Articles\nBy: Pr Thang Siangh\nSDA in kamsang hi ci-in ih pom E GWhite laibu ka nak sim mahmah hi.Dangtak laitak tui vot dawn bang kasa hi. Simsim leng ki-uk teteka Laisiangtho tawh kop loin ki-om thei lo hi. A um nai lote a dingin tel hak ahihmanin, hong hilh siate in kimtakin hong hilh ding hoih hi.\nE.g: Sa nete vantung tung lo ding, cih pah mawk ciangin , theihna kicing lote buai pah hi. Mizawng gam a hilh dan ding om a, a hau gamah hilh dan ding om hi. Vitamine Kisam lua a, si dek tak kimlai sathau, bawng nawi tam lua ne ken, aktui tamlua ne kei un, lau huai hi, ci le hang sihna ding lamah tawsawn kisuak ding hi.\nPaul in Timothy dam lohna tawh kisai, lenggahzu tawmtawm ne in, a cih pen mi tampi in zang khial hi. Amah Mimal tawh kisai hi bek hi. Mimal a ding hilhna om a, taangpi ading hilhna om hi. Mihau gam leh Mizawng gam ading om hi. Mi dam leh dam lote zat ding dei dimdiamin theih huai thu kicing in om hi. Amun leh a hun zui a gen ding hilh ding ahi hi. Thupi lo a bat hangin gen khial le hang, mi tampi in gupna nangawn taan lawh ding hi.\nSimsim zo hi le hang nuam tetek, khum tetek zaw hi. Pawlpi danga thugen minthang te kantel leng, Spirit of Prophecy nak sim mahmah te hi hamtang hi. Khalam thuhilh siate in nak kan mahmah uh hi. Ei a nei masate zat dan siam ding bek kisam hi. A sang thei sunsun khalam dinmun a sangin ki ngaihsuna, lawmte kikawk tuk pah pah hi. Amaute khuavak Muhna hong khang sem sem semin paster, reverence tampi sa ne lo, soda nangawn a dawn lo, tampi om hi.\nTemperence Ih hoih hangin khalam dinmun sang pah lo hi. Hitlar zong sa ne lo hi. Mi nuntakna tam a that peen hi. Temperence hoih pen Christian hoihna nam khat hi a kicinna hi pah lo hi. Gupna sung zong hong tun pah hi lo hi. Christ Zeisu nei kawmna-in neek leh dawn kikhalhna hanciam zo leng Christian picing kisuak zo bek ding hi.\nNuntakna dingin sim ni. Langlek sak lua kei ni. Khuavak muhna suak sakin ki-elna mawh zonna lamah zang kei ni. Laisiangtho telna ding hiam hoih pen ahi hi. Nuntakna dingin Topa in MIT hong vak sak hen.


url: =Nang na lum in, kei tho ning ~ Peter Suumpi :: ZOMI DAILY\nposted on 31 December 2017 at 6:31 pm Lomkholna: Article, PeterSuumpi\n“Tua kammal khat in tuni ciang dong ka lungtang sung ah khalumna hong pia zo lai hi …” TV broadcasting zum khat ah programe khat om hi. Tua programe pen numei mipi te tung pan “hong lungnuam sak penpen kammal khat”cih thulu tawh kisai in ngetna tawh kizui in vaihawmna ahi hi.\nHih bangdan vaihawmna om hi cih atangko khit uh asawt lo in amunmun pan mipi te in laikhak tampi te tua TV broadcasting zum ah hong khak ngei-ngai uh hi. Tua bang lai akikhak khempeuh lak pan atawpna ah “nang na lum in, kei tho ning” cih kammal in akhatna hong ngah hi.\n“Nang na lum in, kei tho ning” cih kammal ii nung ah tangthu khat na om hi.\nAkhangno lai nupa te pen akiten zawh uh asawt nailo in ta hong nei uh hi. Naucing ding mi cialzo zah dong dingin sum neilo uh ahihman in azi in inn nasep le naucin vaipuak hong la in apasal in nekledawn zong ding in sum thalawh in kuan khia hi.\nAhizong in tua ataneu uh pen amau ii lam-et bang in hong cidam hetlo hi. Aci eng zel, a awmbing zel in hong dam mawh mahmah hi. Azi zong sun tawh zan tawh manlah tak in tua adammawh anau uh khoi hi.\nTua atano uh hong cidam ding hi cih lam-etna tawh amau gel nupa pen khat le khat kimuanna, hansanna te hong kiguan kikkik uh hi. Nasepna pan hong ciah apasal in, innsung a lutma in athogawp asam te hong zun sitset in apuan te hoihtak silh sitset in agim mel mahmah amai te ki maitai sak tawm in agimlo bang in innkong hong kiu den hi. Azi in zong apasal kheging azak phet in agim atawlna teng sel in asamte hiatin kipuah sitset in maitai takin apasal na dawntuah den hi.\nNikhat ni ciang apasal ii thusim pen azi in hong thei hi. Ahizong in akhitui te amanlang in nul in amaitai sa mah in apasal kong khak hon in hong muak veve hi. Apasal ii gimna tawlna teng thei in ahehpih azi in zan in nau akah ciang bang zah takin amutnang zongin apasal phong ngamlo in amah guak in nau va khem sim zel hi.\nAzi ii thusim teng apasal in atheih ciang in azi pen nidang sang in hong hehpih zaw in ngekbawl zaw hi. Zan ciang naupang akah lian leh amah mah hong thoto in azi kiang ah “nang na lum in, kei tho ning” ci in azi lumkiksak hi. Ata neu uh pen cidam lo ahihmah bang in zan simphial in hih kammal pen azi in za tawmtung pian hi.\nTV programe avaihawm te in hih tangthu agen khit ciang in mipi te lakpan samkhang khin pitek le putek nih khut kilensa in hong dingto hi. Piteknu in khitui kicing sa in mipi te hong etkawm in “hih tangthu sung aa pasal pen amah hi. Ko ka kiten zawh uh tu in kum 58 phakhinta hi. Tua kammal pen in tuni ciang dong ka lungtang sung ah khalumna hong pai zo lai hi” ci in gen hi.\nPiteknu ii kammal azak ciang in ha nei nawnlo putekpa zong hong nui hi. Mipi te ii biangah khitui te hong luang hi.\n“Hong lungnuam sak pen kammal khat in” ih lungtang sung pan hong luangkhia itna man tawh gamtatna ahi hi. Tua bang itna man gamtatna khat in ki –itna te hong khangsak semsem hi. Leitung teng itna gimnam sak zo hi.\nNang hong lungnuam sak penpen kammal in bang hi ding hiam? (Gelh sin in)\nAmah alungnuam sak penpen ding kammal khat ama tung na gen nai hiam? Peter Suumpi Source: greenland-book\nPrevious: Kumthak La ~ Khup Khan Thang\nNext: Lai Siangtho leh Apocripha laibu te thu


url: =Pentecostal Day ~ Pau Do Lian :: ZOMI DAILY\nposted on 15 May 2016 at 8:23 am Lomkholna: Biakna, News, Paudolian\nThumasa: Thawhkiknipi [Easter Sunday] zawhni Nipi Sagihveina in “Pentecost Day” ci in kimuak hi. Pentecost, Greek laipan hi in Sawmnga cihna hi. Sawltak 2:1-13 ah teltakin Luke ingelhcian nanei hi. Athupi penpenin Topa Zeisu Leitungah a omlai-in anungzuite kiangah amah vantungah kilato dinga ama’mun ah na-asemdingin Khasiangtho hongpai dinghi cih kamciam tangtun ni ahihi. Hih Khasiangtho Vantungpan hongpaisuk napawi, Pentecost Day pen Pasian in Moses kiangah anavai khaksa pawlkhat omkhin hi.\nLaisiangtho Paikhiatna 23:16 “Note in lo-a na tuh uh, na nasepna uh a gah masa, anlak pawi na bawl ding uh hi. Note in lo panin na nasepna uh a gah na kaihkhop uh kum bei ciangin an kaihkhopna pawi na bawl ding uh hi.” Paikhiatna 34:22 Anpallak pawi inzong naciam tehhi. Sawltak 2: sungah honglikatdan namthum inhonghilhcian hi Sawltak 2:2 “Huihpi nungbangin aginza” uh 3’ Meikuang bangin mikhempeuh sukha, in 6 namdangte pau pauthei uh hi.\nKhangsiangtho nasepna Huihtawh kibang hici lo-in Khasiangtho hugin Huihpi bangin za uh hi ci hi. Mikhempeuh sukhakim ahihmanin Meikuangin asukkhakbang in mu uh hi. Tuani Anlakpawi tawhkituak ahihman in Jerusalem khuapi ah Jew mitampi takleh akim a om namdang [Gentiles] mite hongpai laitak uhtawh kituak hi. Tua namdangte in Peter thugen amaupauciatin za uh hi.\nPentecostal Theologian leh scholar, Amos Young, Allan Anderson, Walter J. Hollenweger, te Khasiangtho Leitungah akibuak Sawltak 2, khitciang Pasian in Khasiangtho hongbuaksukkik nathu, Asian and Pentecostalism ah scholar sawmval in etkak nathuktakin nei-uh hi. Muhna azaikhollo biakna gamneu te-ah Pentecostal pen movement khatin kingaihsun in United Pentecostal Church, Assemblies of God, Church of God, etc., tebek Pentecostal upna aneikisa in ki-aituambawl hi. Ahizongin mipil Pasian zatmiten akantel navuah Pentecostal upna aneimi Anglican, Catholic, Baptist, Presbyterian sungte ahzong tampitak mukhia uh hi.\nHih upna apom denomination tuamtuam sunga’ mite 21st century ciangin amanlang taka akhangto upna kimu a, 500 million valpha hi (Anderson:). January 1901 in Charles F. Parham’s Bible School Kansas ah cidamna nalamdangte piang in Pentecostal movement in ciamte hi. Anihna Azusa Street ah 1906 ahzong Khakhanlawhna nasiatakin hongtung leuleu hi. Khanlawhna pen Catholic Pawlpisung hongpiangkhia ahihi. John Wimbers in Fuller Theological Seminary Pasian nasep nahangin Khanlawhna hongmu uh hi hihpen USA gamsung a apiangthu hi. Edward Irving tungtawn in London ah 1831 in hih upna, Pentecostalism’ natungkhinta hi (Anderson: 34).\nFilipino indigenous Pentecostals/Charismatics 6.8 million\nHan Chinese indigenous Pentecostals/Charismatic 49.million\nGamzawng Asia sung a-om nekleh dawn, pumpi damlohna, gamvai, pilna tawh nuntakna aniam mite’ kitangsap deuh hauhna, [prosperity theology] cina damna [miracle healing] telak ah Pentecostal upna khangdeuh in mu uh hi. Ahangpen leitung tomkal nuntaksung kitangsap sumleh paihauhna, lawhcin na, cina damsakna te bekbek bulphuh zawkna mun ahihman hi zong aci om hi.\nGentehna in S. Korea gam hongkhantohna ahang pipen Rev. Ki-Chul Joo in Japan galte adalzawh nading inleh S. Korea te Pasian in thupha apiakna ding deihluatna tawh tatsatlo thungen in upna hangtawh tualthah nathuak in, 1907 in Pyongyang ah alamdang Khakhan lawhna hongtung in Leitungbup pawlpi lianpen omna S. Korea hita hi.\nChristian upna hang sihna thuakte lakah Pentecostal upna aneimi tampen hi. Iran gam ah Pentecostal biakinn tampi Muslimte halsak hi. Vietnam Pentecostal te adingin kumpi in rule khuahtak in koih uh a, ordain piaktheih nading kumpi tetungah ngensak masa uh hi. Amos Young [Asian American theologican] in Pentecostal upna pen Khasiangtho tawh nasepna hipha deuh ahihman in Asia gamsung a’ tualbiakna [ancestors’ worship] telak evangelism lawhcing mahmah hi ahangpen Khasiangtho nasep na ahihman in cina damna, lawhcinna leh daupai nate, amau [ancestors’ worshippers] ten lunggulh leh azonpen uh hi ci hi.\nPrevious: Tuhun leitung paizia ~ T. Sawm Lian\nNext: Basic Education Pilna Sinna Ngaihsut Huai


url: =Atapa laisimding deihsak in Phone asuhsakpen atapa in anu thukhenzum ah khia ~ ZD :: ZOMI DAILY\nAtapa laisimding deihsak in Phone asuhsakpen atapa in anu thukhenzum ah khia ~ ZD\nposted on 25 March 2017 at 8:34 pm Lomkholna: News, Sawltak, World\nSpain gamah nupi khatin atapa sanglai simsaknuam ahih manin a phone zatding phallo in, asuhsak pen atapa lungkimlo in thukhen zumah thubawl (Sue) cih Fox News pan kiza hi.\nA tapa in thukhenzum ah akhiatna ah anu in a phone suhsak, Mistreatment hi ci’n thubawl hi. Anu in atapa sanglai simsaknuam ahih manin a Phone asuhsak pen February khasung in thupiang ahihi.\nA tapa in Legal Action laksak sawmmawk in, Mistreatment cihtawh thu abawlsak hi a, kha 9 sungbang thong aki kiatsak nading in thubawl cimawk hi. Tuabek thamlo thukhenzum ah thubawlna ah asumbei Legal Cost tezong anu in apiak nadingin ngetsaksawm cihi.\nSouthern Spain gamsung aom thukhenzum ah hihbangdan akiza pakpaklo kikhiatna pen nungkalsung in thukhenmangpa sabuai mai ah hongtungto mawk hi.\nThukhenmang Judge pa bilbel pen anu lamsang ah hongpanpih bilbel in, nanu pen ama septheihna Rights nei hi. Na phone hong suhsak in lai nasimding hongdeih ahih manin asepding kilawm asemkhia hi ci’n Judge in anu zosakzaw hi.\nNa Mobile Phone pen na utbangbang in hongzangsak henla, laisimlo in omlecin nanu pen nukician “Responsible Mother” kici theiloding hi ci’n Judge in genkhia cihi.\nHihbangdan in Technology vaitawh nulehpa peuh thu abawlsawm, Legal Action aki laksawmpen omthei mawk hi. Nungkum inzong Austria gamah kum 18 aphakhin khatin anuleh apa thubawl a, a naupanglai Childhood Photo te Facebook ah hong koihsak ci’n thukhenzum ah khiamawk hi.\nZomi sungah gamdang atungkhin nulehpa pawlkhat pilna tawh akoplualo ki om kawikawi hi. Tuate’n tate uksiamding kisam mahmah khading hi. Naupang te’n Rights nei uh cihbekbek tawh amauthu bekbek zuihdetding hikhinlo khading hi. Nulehpa inzong Rights aneihlam uh kitheihsak huai hi.\nRelated: Spain ah meileng tuahsia, mi 4 si, 50 val liam ~ ZD\nTua Rights te theicianlo in Zomi te’nzong hihbangdan mailam ah ih tuakkhakding dipkuat huai mahmah hi. ZD Sawltak #zomidaily\nPrevious: Union of Burma leh Zomite ~ Khup Lian Thang\nNext: Malaysia University sangnaupang 3 Kanza (Ganja) tawh kiman ~ ZD\nThala khawm ni


url: =Ka muhpak US Gamthu pawlkhat – 53 :: ZOMI DAILY\nposted on 18 November 2015 at 8:00 am Lomkholna: Article, Awnzapau, Theihhuai\nAmerica Ah Nasep Kipiak Dan\nAmerica ah nasep hong pia dingte pen Kawlgam bang a, ulian penpente zong hi tuan lo hi. Committee tu ngeiingaii a kikum phot a hong pia zong hilo hi. Tavuan a piakpa/nu bekmah in ama thu a hong piak tanghial mah hi pah lel hi. Tua hi a, nasep a piak dingte pen a piakkhelh khak ding kidawm mahmah uhhi. Mi hoih lo khat nasep pia khial kha thah leh apiapa/nu in amah guak lubuuk mah aa, a thuak pah ding ahih manin bulkan pha mahmah uhhi.\nTua kawmkal ah ka nasep siauh masak penna mah ah August 03, 2009 ni in khat vei ka ngen leuleu hi. A taktak ka siauh masak lai in driving license zong nei nai lo ka hih manin hong piak theih ding zong hi peuhmah lo hi. Tutung ka nasep siauh pen a awn laitak tawh kituak ahih manin ni nih khit takteh numei kum 40 khawng a pha ding a gawng giugeu khat in nailang sung phial ding khawng kam dotna (interview) hong bawl hi.\nZuau Theih Zuau Mawh In\nKei zong zuau theih zuau mawh mahin, Yangon Mary Chapman sangah kha 6 sung leh Insein Blind School ah kha 3 sung ka pension lakkhitteh khasum la lo in ka sem ngei ci in khempi mahin ka khem hi. Tua ban ah, na nuntakna sungah lungsim cidam lo mihai khat peuh a hi a, zu kham sa kham kitawng kilaii khat peuh ahi zongin, na tuah khak na buaipih khat peuh na gen ding a om hiam?.. hong ci ta dihdih aa, ka veeng naii pian tangval unau nihte zu a kham uh ciangin kitawng thei zel aa, tua tangvalpate gel kiangah va pai in ka leemtuah thei zelzel hi, ka cih leh hong um mahmah leh kilawm ka sa hi.\nNipi thum sung tangcim mah back ground check ci in abeisa a ei tawh kisai ih thu ih la hong nung kan phot dikdek aa tua zawh teh nasep hong pia pan hi.\nPrevious: Zogam leh Zomi te ading December khasung vai thupi mahmah pawlkhat\nNext: Ka neu laiin ~ Hau Za Cin


url: =Singapore nupakopkhat apasal in avan laih ahih manin akiteenna kiphiatsak :: ZOMI DAILY\nposted on 18 July 2017 at 9:35 pm Lomkholna: News, Sawltak, Singapore, World\nSingapore gamsung ah numei khatleh pasal khat abeisa 2015 kumin kiteeng uhhi. Ahi zongin apasalpa pen pasal panin numei ah avan laihsak cimawk hi. Avan alaihsak khitciang in National Identity Card tungahzong Gender pen numei ci’n laihsak cihi.\nTuabangin avan alaihsak “Sex change” khitciangin numei leh numei akiteeng uh suakmawk a, tuapen Singapore thukhuntawh kituaklo ahih manin, akiteenna uhpen ki phiatsak “Void” hi cih AFP te’n genkhia hi.\nSingapore gamsung ah nupa innkuan te’n kumpi tungpan in kumpi neihsak Government-built Apartment te atawmmanzaw in leithei uhhi. Ahi zongin tuabangin leitheih nadingin nupa taktak ahihna Marriage Certificate lahkul hi.\nTua Marriage Certificate pen Singapore’s Registry of Marriages (ROM) panbek in ki piakhia a, tuabangin ROM pan apiaktheih nadingin akiteeng tepen numei leh pasal akiteeng ahih kultektek hi.\nHihte nupa in Government Apartment aleisawm uhciangin ahihna taktak kumpi thunei te tungah genkhiatkul a, National Identity Card tungahzong apasal pen “Female” kici vevamawk ahih manin lamdang kisa hi.\nKumpi thunei te’n Statement akhahkhiatna ah Singapore gamsung ah kiteenna cihpen akiteen laitak in numei leh pasal ahih kultektek a, tuamah bangin akiteenna sungah numei leh pasal mah ahihsuak uh phamawh hi ci’n genkhia hi.\nSingapore gamsung ah numei leh numei, pasal leh pasal neihkibang kiteentheih nadingin alunggulh mahmah pawlkhat omkhin himahleh Singapore Prime Minister Lee Hsien Loong in phallo hi. Same-sex Marriage pen Singapore gamsung ah zatding Ready nailo hi ci’n genkhia hi.\nTuabek thamlo Singapore gampen abeisa British Colonial Rule hunlaipek ii Legislation azangsuak hi a, pasal leh pasal omkhoppen mawhna lianpi “Criminal Act” khatin akituat ahihi. Ahi zonginn tulamlam ciangin tua thukhun pen ki khauhzat luanawnlo “Enforce” cihi.\nRelated: Same Sex Marriage tawh kisai thupulaakna\nTaiwan gamsung ah abeisa May khasung in neihkibang Same-sex Marriage kiphalta cimawk a, Asia gamsung ah Same-sex Union aphal masapen gam ahihi. Asia gamsung ahzong nitumna lamte gamtat hoihlo teng hongki lawhsemsemta hi. Sawltak #zomidaily\nPrevious: Taiwan gamsung aom Restaurant khatpan Gas bung puakkham in mi 1 si, 14 liam\nNext: BWA General Secretary & ZBCA Officers Trip to Kalaymyo ~ Sia Pau Khai


url: =Kuate tungah Vantungmite kilangh hiam? – Rev. Gin Sawm Thang – Zomi Agape Church Inc\nKuate tungah Vantungmite kilangh hiam? – Rev. Gin Sawm Thang\nZomi Agape Church Inc > Zomi Agape Church Blog > Agape Digest > AD01 > Kuate tungah Vantungmite kilangh hiam? – Rev. Gin Sawm Thang\n“Tua hun laitakin gamlakah a tuuhonte a giahpih tuucing pawlkhat a om uh hi. Amaute kiangah Topa’ vantungmi khat hong kilang a, Topa’ minthanna vang in amaute hong taan ahih manin a lau mahmah uh hi. Ahi zongin vantungmi in, “Lau kei un. Mi khempeuh a lungdamsak ding thuthak hoih khat note a’ ding ka hong puak hi.” Luke 2:8-10\nJesuh hong suah laitakin Bethlehem khua kiim ah zaan aa tuu a cingte kiangah vantungmite kilangh cih a tunga laisiangtho mun ah kimu hi. Bang hangin amau banga mi nunniamte kiangah vantungmite va ki langh sese hiam? Leitungah a lungdam huai pen bang hi ding ahiam? Pasian mahmah leitung hong pai na pen I lungdamna lian pen hi ding hi. Pasian takpi mihing bangin hong piangin, nang le kei ading hong pai cih mawk pen I lungdamna a lian pen a hih ding\nnakpi takin thupi kasa hi.\nTua hun lai-in tulai mah bangin mi nam tuamtuam om hi. A hau a zawng a neu a lian…cih bangin om hi. A zenzen in kumpi pa kiangah vantungmi kilang hi leh, ama kam pan in Jesuh pen Judah kumpipa hi, ci leh, mitampi takin Jesuh nung zui ding hi. Aih hangin, kilangh lo hi. Herod lungtang puak en ni. A lungtang puak manlo hi. Judahte’ kumpipa hi ding hi, cih ahihmanin Herod in Jesuh that ding a sawm pah hi. Tua manin, mipilte kiangah ahi zong, Joseph kiangah ahi zong, Pasian in Herod kiangpan a gamla ah a tai ding uh hilh khol hi. Mithanna, za khawng I iplah leh, hih nopna hong tung lo ding hi. Kisit tel ni.\nMi khempeuh kitang sap pen in lungnopna hi. Tua lungnopna pen Jesuh kiang bek ah om hi. Herod banga kihihsakna, hazatna i neih leh, tua lungnopna ei kiangah hong tung lo ding hi. La phuak siampa bangin, kiniam khiat na tawh Pasian mai I zon leh bek tua nopna ei tungah hong tung thei bek ding hi.\nMipilte in Herod kiangah hih kumpipa koilai ah suak ding hiam cih a dot ciangin, thukham hilhsiate leh siampite kiangah a dok leh, Bethlehem ah suak ding hi, ci in mantakin gen thei uh hi. Bang hang hiam cih leh, amau pen Pasian thubu laisiangtho pen tel cihtaka telte ahi uh hi. Ahi zongin, Judah kumpi pa Jesuh a suahna ding thei napi, amau in Jesuh bia dingin pai sawm lo uh hi. Laisiangtho theihna, biakinn paina in vantunggam hong tun’ lo ding hi. Kineihkhemna in zong hong tun’ lo ding hi. Kiniam khiata Jesuh khe phungah zuatna bek in vantung hong tun’ ding na hi hi.\nPiancial 18:1- Abraham in vantung lam en to ci hi. Late 121:1 ah “keimah in mualtung lam ka en to hi. Keima huhna koi lai pan hong pai ding ahi hiam? Van le lei a bawl Topa’ kiang panin keima huhna hong pai hi”, ci hi. Piancil 28 ah Jacob pen a upa kiangpan galtai in Bethel a cihna ah zaantamin om hi. A mang sungah vantungmite vantung le leitung kikal a kileh ziahziah mu hi. Pasian ompihna ngah hi. Jacob mah bangin a mangthangte a zong dingin Mihing Tapa hong pai hi (Luka 19:10). Mi tampi leitungnate sungah mangthang uh hi. Jesuh in tuma kum 2000 lai pekin nang hong zong hi. Nang aa dinga hong pai, Jesuh na sangnai maw leh…\nJohn Newton a cih theologian khat kiangah khangno khat in thu va dong hi. Na khan’ sungah theihhuai , ciapteh huai nasak pen thu hong gen in, ci hi. Thu 2 omin, 1 na ah kei pen mawhna nei mi pa ka hi hi. 2. Jesuh ahih leh honpa ahi hi, ci hi. A thupipen thu nih ahi hi. Vangtung nopna kumpi tokhom nusia-in Jesuh nang leh kei adingin a hong pai ahi hi. Tuni in kisit tel ni. Khamuanna taktak na ngah nai hiam? Nanga ading hong suak Jesuh bang tawh na dawn ding hiam???\n(Dec 24, 2020 Zaan sermon pen a kitom lakkik hi.)\nAgape Digest, Agape Digest 001, Hanthawnna, Rev. Gin Sawm Thang


url: =Thukhente 2 | Siantongluan\nTu-in Gilgal panin Bokhim-ah Topa vantung mi paito hi. Amah in Israel mite kiangah, "Egypt panin note kong paipihto a, na pu na pate uh tungah piak dinga ka ciam leitangah note kong paipih hi. Keimah in, Note tawh ka thuciam ka siasak ngei kei ding a,\nhih gama teng mite tawh thuciamna na bawl kei ding uh hi. Amau biakna taute na susia ding uh hi, ka hong ci hi. Ahih hangin note in ka thupiakna na mang kei uh hi. Bang hangin lehgamtat na hi uh hiam?\nTua ahih ciangin tu-in keimah in note mai-ah amaute ka hawlkhia kei ding hi. Amaute pen note lang suak ding uh a, a pasian-te uh note-a dingin thang antah hi ding hi," a ci hi.\nTopa vantung mi in Israel mi khempeuh tungah hih thute a gen ciangin mite a kap uh hi.\nTua ahih manin tua mun pen Bokhim, ci-in min phuak uh a, tua lai munah Topa tungah biakna a pia uh hi.\nJoshua in mite ciahsak a, Israel mite zong leitang luah dingin amau gamh ciatah pai uh hi.\nMite in Joshua nuntak sung leh, Israel-te-a dingin Topa sepsa na lian khempeuh a mu, Joshua sanga sau a nungta zawte khempeuh nuntak sungin Topa na sem uh hi.\nTua ciangin Topa nasem ahi, Nun tapa Joshua, a khan kum za leh kum sawm khat a phak laitakin a si hi.\nAmaute in Gaash Mual leilu lam, Efraim mualtung gamsung, Timnathheres-a ama luahna huam sungah a vui uh hi.\nTua ciangin tua khangmite khempeuh zong si khin uh a, amaute khit ciangin Topa hita leh, Israel-te-a dingin a septe hita leh a theilo khangthak hong piang uh hi.\nTua ciangin Israel mite, Topa muhna-ah a sia gamta-in Baal-te na sem uh hi.\nEgypt panin amaute a paikhiatpih a pu a pate uh Pasian ahi Topa amaute in nusia uh hi. Amau kiima om mite pasian dangte nung zui-in, tuate mai-ah kun uh a, amaute in Topa hehsak uh hi.\nAmaute in Topa nusia uh a, Baal-te leh Ashtaroth pasian-te bia uh hi.\nTua ahih ciangin Israel-te tungah Topa sinso a, amaute na a sut, mi na a sut thei mite tungah amaute a pia hi. A kiima om a galte uh tungah amaute pia a, amaute in a galte uh nangzo nawnlo uh hi.\nGalsim dingin amaute a kuankhiat sialun, Topa in a hilhkholhsa leh Topa in amaute tungah a kiciamsa bangin amaute langkhatah a sia lamin Topa pang hi. Tua ahih ciangin amaute in lungkhamna tuak uh hi.\nTua ciangin, amaute na a sutgawp mite vangliatna panin amaute a honkhia thukhente Topa in khangsak hi.\nAhi zongin amaute in a thukhente uh thu ngailo uh hi. Bang hang hiam cih leh amaute in pasian dangte bia-in tuate mai-ah kun uh hi. Topa thupiakna a mang amau pute pate tot lampi panin amaute pial pah uh a, amaute in Topa thu manglo uh hi.\nTopa in amaute-a dingin thukhente a khansak sialin Topa in thukhente huh a, thukhente nuntak sung tawntung a galte uh khutsung panin amaute hon hi. Bang hang hiam cih leh amaute a gimsak a nengniamte hangin amau tauna in Topa hehpihna ding piangsak hi.\nAhih hangin thukhente a sih peuhpeuh ciangin amaute kihei kikin a pu a pate uh sangin a siazaw-in gamta zel uh hi. Adang pasian-te nung zui uh a, amaute na semin a mai uhah kun uh hi. Amaute gamtatnate uh ahi a, a lungkhauhnate uh ahi zongin khialo uh hi.\nTua ahih ciangin Israel-te tungah Topa heh mahmah a, amah in, "Hih mite in amau pulepate tungah ka thupiak ka thuciamna khialin keima thu ngailo uh ahih manin,\nJoshua a sih lai-in a nusiat minamte khat zong tu-a kipanin amaute mai-ah ka hawlkhia kei ding hi.\nAmau pute pate in Topa lampi a zuih bangin zuih ding a don uh hiam, a don kei uh hiam, cih a kitheihna dingin hih mite tawh Israel mite ka ze-et ding hi," a ci hi.\nTua ahih ciangin Topa in tua minamte thakhatin hawlkhia loin koihcing a, Joshua khutsungah amaute pialo hi.


url: =Luka 17 (TDM)\nTedim BibleLuka 17< = >\nKhialh nading Ze-etnate\n1 Tua ciangin Jesuh in a nungzuite kiangah, “Mite a puk theih nading ze-etna hong piang hamtang ding hi. Ahi zongin tua puk nading a piangsak mipa in gimna ngah ding hi. 2 Hih naupangno khat a khialh nading a piansak sangin a ngawngah an gawina suang lianpi khat khihin tuipi sungah kikhia leh ama adingin hoih zaw thampek ding hi. 3 Note hoihtakin kingaihsun un. Na sanggampa uh no tungah hong khialh leh amah taii unla, a kisik leh a mawhna maisak un.Ref 17:3 Mat 18:15 4 Nikhat sungin sagihvei ciang dong hong khialh hangin zong, a sagihvei mahin no kiangah hong pai-in, ‘Ka kisik hi,’ hong cih nakleh na maisak khin ding uh hi,” a ci hi.\nKa Upna uh Hong Liansak In\n5 Nikhat, sawltakte in Topa kiangah, “Ka upna uh hong liansak in,” a ci uh hi. 6 Topa in, “Ankam tang cia a pha upna nei le-uhcin, hih nailung kung kiangah, ‘Kizunglot inla tuipi sungah va po in,’ ci le-uhcin na cih bangun piang zo ding hi.\n7 “Note khatpeuh in na lo uh hong khawhsak ahi a, na tuu uh a hong cinsak ahi zongin nasem khat nei le-uhcin, inn-ah a hong tun ciangin, ‘Hong pai inla na an ne pah in,’ na ci uh hiam? 8 Na ci kei uh hi. Ama kiangah, ‘Ka nitak-an ding hong bawl inla, na puan silhin ka annek sungteng hong vil in. Ka man khit ciangin na ne thei ding hi,’ na ci zaw uh hi. 9 Tua bangin a sawl teng a sepna hangin a nasem pa tungah, ‘Ka nuam mahmah hi,’ ci tuan lo hi. 10 Tua mah bangin note in zong hong kisawl teng na sep khit uh ciangin, ‘Nasem mawkmawkte mah ihi a, i tavuan teng bek mah a sem khin ihi hi,’ na ci uh hi,” ci-in a dawng hi.\nJesuh in Miphak Sawm Damsak\n11 Jerusalem khua manawhin Jesuh a pai laitakin Samaria le Galilee gam kikal tawnin a pai hi. 12 Khuaneu khatah a lut dektak laitakin miphak sawm in a dawntuah uh hi. Jesuh tawh a kigamla munah ding uh a, 13 nakpitakin kiko-in, “Topa Jesuh aw, kote hong hehpih in,” a ci uh hi. 14 Jesuh in amaute a muh ciangin, “Pai unla siampite va kivelsak un,” a ci hi. Amaute a va pai uh ciangin lamkalah a dam uh hi.Ref 17:14 Siam 14:1-32 15 Amaute sung panin a damlam a kitheih ciangin khat hong lehtaikik a, nakpitakin Pasian a phat hi. 16 Tua ciangin Jesuh’ khe mai-ah bokin a lungdamna a ko hi. Hih mipa pen Samaria mi ahi hi. 17 Tua ciangin Jesuh hong pau khia a, “Mihing sawm kidamsak hi lo ahi hiam? Adang kuate koi lai-ah om ahi uh hiam? 18 Bang hangin hih gamdang mipa bek Pasian’ tungah lungdamna a ko dingin hong kileh ahi hiam?” a ci hi. 19 Tua ciangin Jesuh in ama kiangah, “Tho inla ciah in. Na upna in nang hong damsak hi,” a ci hi.\nPasian’ Uk Hun hong Tunna\n20 Khatvei Farisi mite pawlkhat in, cik ciangin Pasian’ Ukna hun hong tung ding ahi hiam, ci-in Jesuh dong uh a, Jesuh in, “Pasian’ Ukna pen mit tawh muh theihin hong tung lo ding hi. 21 Hih lai-ah om hi, hua lai-ah om hi, cih bangin kuama gen theih hi lo hi. Bang hang hiam cih leh note lakah Pasian’ Ukna hong om khinzo hi,” ci-in a dawng hi.\n22 Tua ciangin Jesuh in nungzuite kiangah, “Nikhat ni ciangin Mihing Tapa nikhat sung bek nangawn na muhnop hun uh hong tung dinga, ahi zongin na mu kei ding uh hi. 23 Mite in, ‘Hih lai-ah om hi,’ hong ci ding uh hi. Ahi zongin amau’ cihna mun a en dingin pai khia kei un. 24 Amah hong pai taktak ciangin khuaphialep in van mong khat pan mong khat dong hong taanzaih mah bangin kitheikim ding hi. 25 Ahi zongin amah in gimna tampi tak thuak masa dinga, ama huna mite in amah nial ding uh hi. 26 Noah hunin up lohpi-in tuiciin a tun bangin Mihing Tapa zong up loh hun khatin hong tung ding hi.Ref 17:26 Pai 6:5-8 27 Teembaw sungah Noah lutin Tuiciin in mi khempeuh a sihsak ni ciang dongin tua huna mite in anne zune-in om uh a, mo kipi mo kikha-in a om uh hi.Ref 17:27 Pian 7:6-24 28 Lot huna mah tawh zong hong kibang ding hi. Tua hun lai-in zong anne zune-in om uh a, sumlei sumzuak, lokho, inn lamin a omom laitakun, 29 Sodom panin Lot a pai khiat ni-in van panin kaat leh meikuang hong kiasuk a, amaute khempeuh a kaangtum hi.Ref 17:28-29 Pian 18:20-19:25 30 Mihing Tapa hong kilat ni ciangin zong tua mah tawh hong kibang ding hi.\n31 “Tuani a hong tun ciangin a innkhum zangah a om mipa in a innsunga a om a neihsate a la dingin kumsuk kei hen. Tua mah bangin lo ah a om mipa zong a inn-ah ciahkik kei hen.Ref 17:31 Mat 24:17-18; Mrk 13:15-16 32 Lot’ zi na phawk un.Ref 17:32 Pian 19:26 33 A nuntakna a hu nuamte in a nuntakna bulpi taanlawh dinga, a nuntakna a taanlawhte in a nuntakna bulpi hu zo ding hi.Ref 17:33 Mat 10:39; 16:25; Mrk 8:35; Luk 9:24; Joh 12:25 34 Ke’n kong cih in-ah, tuahun laitakin zanin lupna tungah a lumkhawm mi nih sung panin khat kila-in khat kinusia ding hi. 35 An a sukhawm numei nih, khat kila-in khat kinusia ding hi. 36 Lo a kuankhawm mi nih, khat kila-in khat kinusia ding hi,” a ci hi. 37 Tua ciangin a nungzuite in Jesuh kiangah, “Topa aw, koi laitakah tua thute hong piang ding ahi hiam?” ci-in a dot uh ciangin Jesuh in, “Sapul omna peuhah musane a om mah bangin mi omna peuhah hong piang ding hi,” ci-in a dawng hi.


url: =Indonesia, Bali Airport ah numei khatin Bomb kapua ci’n ciamnuihkha ahih manin kiman ~ ZD :: ZOMI DAILY\nIndonesia, Bali Airport ah numei khatin Bomb kapua ci’n ciamnuihkha ahih manin kiman ~ ZD\nposted on 10 April 2017 at 3:05 pm Lomkholna: Indonesia, News, Sawltak, World\nIndonesia, Bali Airport ah “Ciamnuih galsuak” in numei khat kiman\nIndonesia gamsung Bali Island aom Ngurah Rai International Airport ah numei khatin avanlak ah Bomb om ci’n ciamnuih in genkha ahih manin kiman cih Jakarta Post pan kiza hi.\n“Ciamnuih galsuak” acih bangdan in ciamnuihna in ka Luggage sungah Bomb aom cipongmawk ahih manin Airport Security Personnel te’n manpahlian uhhi.\nTua numeinu pen Indonesia gamsung Central Kalimantan khuami hi a, kum 28 aphakhin Titis AB kici minnei khat ahihi. Wings Airlines vanlengtawh Bali Island panin East Java, Malang zuanin alengding ahihi.\nDeparture Gate ngakin aom Airline Staff te kiangah ciamnuih in avansung ah Bomb om cikha ahih manin akiman hi ci’n Bali Police spokesman Adj. Sr. Comr. Hengky Widjaja in genkhia hi.\nAirport Security Police te’n tuabang in kammal agenkhiat ciangin manpah uh a, inndeisung khatah thusitna tawlpikhat neihpih uhhi. Bomb apua taktak hilo cih aki theihcian ciangin Statement ah letmat kithuhsak a, tuabang in agamtat, akampau nawnloh nadingin thu kipia hi.\nA vanleng zuihding zong akipelh suakpah hi. Airport huangsung limlim ah Bomb cih kammal limlim genkhakding kidop huai mahmah hi.\nCiamnuih pen ahoihbek khat om cih phawk huai hi. Tualeh adiakdiak in vanlengtung ahi zongin, Airport sung limlim ah Bomb, Explode, Bang cihbang kammal te mawkzat huailo hi. Tua kammalte Phone sung ahi zongin apualam ahi zongin nazatkhakna panin muanmawhmi Suspect khat kisuak thei cih phawk huai hi.\nAlso read: Indonesia ah naupang kha 10 aphapan khat agilsungah naupaai ahih manin Surgery kibawlding ~ ZD\nNungkum inzong Kota Kinabalu mahmah Malaysian Soldier khatin Checkin abawl laitak in kavan sungah Bomb om ahimaw ci’n mawkciakkha ahih manin, zankhat Lockup ah ki kemcippah hi. ZD Sawltak #zomidaily\nPrevious: Indonesia ah IS migilo dingin aki ummawh mi 6 palik te’n kaplum ~ ZD\nNext: Malaysia Airport ah Cinghpi ki “Rhino Horns” US$3.1 million manneiding kiman ~ ZD\nChristian Hymn te’ tangthu: Hong Pai Ciangin\nWashington State aom High School khatah thaukapna piang\nMalaysia University sangnaupang 3 Kanza (Ganja) tawh kiman ~ ZD\nSuanggsuang na omlo hileh khawk’ (poi) si’n teh ~ Pu Khup Lian


url: = Tinaung Takluem SAWLTAKTE 28\nMelita Tuikul Theng\n1 Amate a suatak zawk uh ciang in, tua tuikul sia Melita kici hi, ci he uh hi.\n2 Ngua hong zu a, khuasik mama ahikom in mimawl* Mimawl Luzai te, barbarian te in mei hong tawsak uh a, ka vekpi in hong sang in, kote tung ah hong phatvawt mama uh hi.\n3 Taciang Paul in thing lomkhat hong toai in, meisung ah a bumsuk ciang, sa ahikom in ngul khat hong pusuak a, Paul i khut tung ah hong ki vial hi.\n4 Taciang mimawl te in Paul i khut ah a ngu hang mama ngulpui in pomci a mu uh ciang in, hisia pa sia tualthat hi nanak tu hi, tuipi sung pan suakta napi, phulakna in nungtasak tuan ngawl hi, ci in amate kikum uh hi.\n5 Taciang Paul in tua nganhing sia meisung ah thing a, bangma tat ngawl hi.\n6 Ahihang amate in banghun ciang hong tumkeak tam maw, a hibale, banghun ciang upmawk ngawlpi, puk in a thi tam maw, ci in encik uh hi: ahihang hun saupi sung a etcik zawk uh ciang in, bangma a phatmawk ngawl ciang, amate in a ngaisutna uh khealkik a, hisia pa sia pathian hi, ci uh hi.\n7 Tua mun ah tuikul ukpa in lo ngam nei a, tua pa min sia Publius kici hi; ama in phatak in hong sang a, ni thum sung hong taamsak hi.\n8 Taciang in, Publius i pa sia cisa natna le ngilsan vei in lum hi: Paul a kung ah pai a, thungen in a tung ah khut nga a, damsak hi.\n9 Tua ahikom hibang a vawt zawkciang in, tuikul sung a natna nei theampo zong hongpai uh a, dam uh hi:\n10 Amate in letsong tam mama hongpia uh a, ka din uh ciang in ka kisap uh na tampi tembaw tung ah hong koisak uh hi.\nRome Khua Ah Paul Theng\n11 Tha thum zawkciang phalbi sung theampo tuikul ah ka om uh a, Castor le Pollux ci khiakna nei Alexandria tembaw taw ka pai uh hi.\n12 Syracuse ah ka tawlnga uh a, tua mun ah ni thum sung ka om uh hi.\n13 Tua mun pan pusuak in ka kiimveal uh a, Rhegium ka theng uh hi: taciang ni khat zawkciang in, thangsang pan hui hong va ahikom, a zingciang in Puteoli ka theng uh hi:\n14 Tua mun ah suapui te ka mu uh a, amate in ni sali om tu in hong ngen uh hi: tabang in Rome sang ah ka pai uh hi.\n15 Rome a om suapui te in ka thu a zak uh ciang in, koma muak tu in Appii vanzuak na le zintun inn thum kici na pan in hongpai uh hi: taciang Paul in amate a mu ciang in, Pathian pok a, thinnuam in om uh hi.\n16 Rome ka thet uh ciang in, zakhat uk ngalkap mangpa in thongtak te sia thonginn cing topa kung ah ap hi: ahihang Paul sia ama nguak in a cingtu ngalkap khat taw omsak hi.\nRome Khua ah Paul i Nasep\n17 Ni thum zawkciang in, Paul in Judah makai te munkhat ah kaikhawm a: hongpai uh ciang in, amate tung ah, u le nau te awng, mite le ka pu le pa te ngeina langpan in ka vawt na bangma om ngawl hi napi, Jerusalem pan in thongtak tu in Rome mite khut sung ah hong ap uh hi.\n18 Thu hong dong uh a, thi na tak mawna bangma vawt ngawl ci mu a hi uh man in, Rome mite in hong suatak nuam uh hi.\n19 Ahihang Judah mite in a nial uh ciang in, ka mipui te ka mawsak tu hi ngawl napi, Caesar kung ah thusungkik ngawl in suak thei nawn ngawl hi.\n20 Tua ahikom, hi thu hang in noma taw kimu tu le paupui tu in hong sam ka hihi: Israel te lametna atu in thikkol thak ka thuak hi, ci hi.\n21 Taciang amate in Paul tung ah, nangma taw kisai in Judah ngam pan laithak nga ngawl khu hi, taciang suapui te sung pan in hongpai uh a na phatngawlna thu a son khat zong om ngawl hi.\n22 Ahihang na ngaisutna ka za nuam uh hi: banghangziam cile hite pawl te thu taw kisai in, mun tatuam ah midang langpan in kampau hi, ci ka he uh hi, ci uh hi.\nPaul in Rome Ah Thuhil\n23 Taciang amate in Pual sia nikhat a ciangtansak zawk uh ciang in, a tunna ah mi tampi hongpai uh a; tua te tung ah Pathian kumpingam thu tettipang in hilcian hi, Moses thukham le kamsang laibu te sung pan in Jesus thu taw kisai in zingpan kipan nitak sang dong hanthotna nei uh hi.\n24 Taciang a son thu te sia mi pawlkhat te in um uh a, pawlkhat te in a um bua uh hi.\n25 Ama te sung ah a thu uh a kisik ngawl ciang in, pai uh a, tua zawkciang in Paul in thu khat son hi, Tha Thiangtho in kamsang Isaiah tungtawn in i pu le pa te tung ah,\n26 Hi mite tung ah pai tan a, son in, a zak in za napi, na tel bua uh hi; a mu in mu napi, na tel thei tuan bua uh hi:\n27 Banghangziam cile, hi minam te sia a mit uh te khua mu ngawl, a bil uh te khua za ngawl, a thinsung in bangma tel thiam ngawl in a nuntak dan te zong ki kheal ngawl uh ahikom in, a natna uh te zong ka damsak ngawl dong in amate sia a thin uh puilei a, a bil uh te in khua za hak bek dom ngawl a mit uh te zong thi siat hi, ci in a mantak in son hi.\n28 Tua ahikom Pathian i ngupna sia Gentile mite tung ah puak zo a, amate in tua thu ngai tu uh hi, ci in kong phawksak hi, ci hi.\n29 Paul in hi thu te a son zawkciang in, Judah mite pai uh a, amate sung ah nasiatak in thu kikum uh hi.\n30 Paul sia a sap tawm inn ah kum ni sung om hi, taciang a kung ah hongpai theampo sang a,\n31 Pathian kumpingam thupha hil le Topa Jesus Christ taw kisai thu te hangsantak in hil a, kuama in kham ngawl hi.\n*28:2 Mimawl Luzai te, barbarian


url: =Singapore ah gunkuang khat meikanggawp in mi 15 liam :: ZOMI DAILY\nposted on 23 March 2018 at 12:36 am Lomkholna: News, Sawltak, Singapore, World\nSingapore gamsung ah Thursday (March 22) ni in gunkuang “Yacht” khat meikuang in mi 15 zato kipuak cih Straits Times pan kiza hi. One Degree 15 Marina Club in Sentosa Cove ah thupiang hi a, aliam te lakah naungek zong kihel cihi.\nTua Yatch pen tuinawllam ah akhawl laitak in meikuang zaizai a, Photo leh Video pawlkhatzong anawkkha te’n zaihman uh ahih manin, Social Media ah ki thehzak hi.\nAgeinai panin amukha ahi Shazan Ifham kicikhat ii genna ah nitaklam 4:30pm hunpawl in thupiang hi a, ageinai aom Yacht khattung ah ka omlaitak in meikhu ziahziah ka galmuh cihi.\nAmasa in meikhu mawkmawk hilelding ci’n ka thudon kholkei hi. Ahi zongin Minute 2 khitkhawng ciangin meikhu tamsemsem a, tuaciangin meikang ahihlam katheipan hi ci’n genkhia hi.\nTuaciangin Singapore Civil Defence Force (SCDF) te ki zasak a, amauzong Minute 5 sungin tungpah uhhi.\nSCDF spokesman khat ii genna ah hih Yatch meikangvai tawh kisai in hongki zaksak ciangin kidelhpah hi. SCDF Officers te aphual ah atun ciangin Water Jet nih kizang a, meikuang pen ki phelhsiang zopah hi ci’n genkhia hi.\nNaungek khatleh ulian 2, akigawm in mi 3 tepen meikuang tawh kangkha in liam uh ahih manin Singapore General Hospital ah kipuak uhhi. Adang mi 12 tepen meikhu dikkha in zawmgawp uh ahih manin Singapore General Hospital leh National University Hospital ah kipuak uhhi.\nMore: Myanmar, Rakhine State sungah gamdangmi 28 gunkuang tawh kiman\nHih Yacht meikat laitak in atungah mi pawlkhat aomlaitak ahihi. Meikatna ahangpen aki kanciansan laitak hi ci’n SCDF te’n genkhia uhhi. Sawltak #zomidaily\nPrevious: Christian Community Development Institute (CCDI) pan Certificate Program kipanding\nNext: Rev. Go Nang (Agape MC) in Hakha khuapi amuhzia